“Xalq Cəbhəsi” qəzeti samballı materialları ilə oxucu rəğbətini qoruya bilən mətbuat fədailərimizin ön sıralarında dayanır” Hadisə\n2 Dekabr 2021 09:40\nZahid Oruc: “Qəzet mötəbərlik, maarifçilik və obyektivlik kimi ali məqsədlərə dönmədən xidmət edib”\nSosial Tədqiqatlar Mərkəzi İdarə Heyətinin sədri Zahid Oruc “Xalq Cəbhəsi” qəzetini fəaliyyətə başlamasının 20 illiyi münasibətilə təbrik edib. Təbrikdə deyilir: “Xalq Cəbhəsi” qəzetinin baş redaktoru, əməkdar jurnalist Elçin Mirzəbəyliyə!\nHörmətli Elçin müəllim, Noyabrın 30-u Azərbaycan mətbuatında böyük ənənələri olan “Xalq Cəbhəsi” qəzetinin 20 illiyidir. Uğurlu təşəbbüs kimi meydana çıxan “Xalq Cəbhəsi” qəzeti ictimai-siysi palitraya özünəməxsus dəst-xətt və üslub gətirərək geniş oxucu kütləsi qazanmış, Azərbaycanda yazılı media sahəsində mötəbərlik, maarifçilik və obyektivlik kimi ali məqsədlərə dönmədən xidmət etmişdir.\nUlu öndər Heydər Əliyev tərəfindən əsası qoyulan, cənab Prezident İlham Əliyev tərəfindən davam etdirilən azad media siyasətinin nəticəsində ölkəmizdə kütləvi informasiya vasitələri mühüm ictimai və milli funksiyanı öz üzərinə götürmüşdür. Ona görə də, söz və fikir plüralizmi şəraitində “Xalq Cəbhəsi” qəzeti, onlayn media platforması geniş izləyici kütləsi toplaya bilmişdir.\nQəzetinizin tarixi Azərbaycan dövlətçiliyinin 90-cı illərdə hansı imtahanlardan keçdiyini, Prezident İlham Əliyevin ölkəmizi dünyada yeni mərhələyə çıxarmaq üçün atdığı addımlara dair zəngin məlumatları, şərhləri, reportajları qoruyub saxlamaqdadır. 44 günlük Vətən Müharibəsindəki şanlı qələbəmizə həsr olunan fəaliyyətiniz parlaq tariximizin ən mühüm səlnaməsi kimi hər zaman müraciət olunan ünvana çevriləcəkdir.\n“Xalq Cəbhəsi” qəzeti bu gün öz samballı və analitik materialları ilə oxucu rəğbətini qoruya bilən mətbuat fədailərimizin ön sıralarında dayanır.\nHörmətli Elçin müəllim, Sizi “Xalq Cəbhəsi” qəzetinin fəaliyyətə başlamasının 20 illiyi münasibətilə bir daha ürəkdən təbrik edir, bütün kollektivinizə ən səmimi arzularımızı bildiririk!\nHörmətlə, Sosial Tədqiqatlar Mərkəzi İdarə Heyətinin sədri Zahid Oruc”.


Danimarka "Yalan erməni soyqırımını" tanıdı - Oğuz TV /\nÖn yapraq » Oğuz xəbər » Dünya » Danimarka “Yalan erməni soyqırımını” tanıdı\nDanimarka “Yalan erməni soyqırımını” tanıdı\n2017-01-26 Dünya, Oğuz xəbər, Turan\nOğuzTV:Bugün2017 ci ilin Yanvarın 26-da Danimarka parlamenti qondarma erməni soyqırımını tanıyan qətnamə qəbul edib.\nOğuzTvnin əldə etdiyi məlumatına görə, erməni lobisi və diasporunun təşəbbüsləri ilə Danimarka parlementinin gündəminə gələn layihə ,3 partiyanın əlilə təqdim olunub. Layihəyə 89 deputat tərəfdar çıxıb. 9 nəfər layihənin əleyhinə səs verib, 11 nəfər bitərəf qalıb.\nSaxta soyqırımı iddialarına görə,güya 1915-ci il aprelin 24-dən başlayaraq 1923-cü ilə kimi Türkiyədə 1 milyon 500 min nəfər erməni öldürülüb. Sözdə erməni soyqırımı ilə bağlı bugünə kimi ortada nə bir sənəd ,nə arşdırma sonucu və nədə gərçək göstərəcək faktlar vardır.\nBu iddanın tam əksinə Ermənilər öz xiyanələri nəticəsində osmanlı topraqlarından qövulub Güney Azərbaycana sığınma adına,Azərbaycanda(Urmuda -Xoyda-Salmasda) türk soyqırımı törədiblər .Bu soyqırımda avropa ölkələri o cümlədən fransa və ingiltərənin ermənilərə böyük koməyi oub.\nöncəki Qənirə Paşayeva:Suriyanın erməniləri Qarabağa köçürülür\nİrəli Türk Əfşarlar İmperiyası, Şiəlikdən İslam birliyinə, İrançılıqdan Turançılığa


Bölgələrdə vəkil qıtlığı -\nBölgələrdə vəkil qıtlığı - ARAŞDIRMA\n12:13 11 İyun 2013 Oxunub : 2748\nAqil Babayev Lerik rayonunda yaşayır. Onun bu günlərdə Bakıya təşrif buyurmasının səbəbi vəkil axtarışında olmasıdır . Həmsöhbətim deyir ki, Lerikdə əməlli-başlı vəkil qıtlığı yaşanır:\n- Məhkəmələrə tez-tez yolum düşməsə də, şeytana lənət, yenə hərləndim-fırlandım, bir mülki məsələyə görə yolum məhkəməyə düşdü. Amma di gəl ki, rayonumuzda gərək gündüz çıraq götürüb, vəkil axtarırsan. Nə savadım, nə də ki səlahiyyətim özümü müdafiə etməyə imkan verir. Axır əlacım kəsilib bir başa Bakıya üz tutmuşam. Amma bunun da daha mənə nə faydası olacaq ki - yol xərcim, vəkilə verəcəyim pulun çoxluğu məni məhkəmədən vaz keçməyə məcbur edir. Nə edim, başqa çarəm yoxdur. Heç olmasa, rayonumuzda bir neçə normal vəkil olsa idi, mən o boyda yolu durub Bakıya gəlməzdim. Buradakı qiymətlər od tutub yanır. Yuxarı baxsan bığ, aşağı baxsan saqqal.\nNiyə rayonlarmızda vəkil qıtlığı yaşanır? Məsələnin kökündə nələr dayanır?\nSaatı 2 manata...\nHazırda Azərbaycan Vəkillər Kollegiyasının 738 nəfər üzvü var ki, onların da yarıdan çoxu Bakıda fəaliyyət göstərir. Vəkillər Kollegiyasının məlumatına görə, Bakı şəhərində vəkillərin sayı 544, rayonlarda isə 194 nəfərdir. Bölgələrin bəzilərində 2-3 vəkil var, bəzilərində isə ümumiyyətlə, yoxdur. Azərbaycanın 6 cənub rayonunda cəmi 20-yə yaxın kollegiya üzvünün olduğu bildirilir. Azərbaycanda yalnız Vəkillər Kollegiyasının üzvləri məhkəmələrdə cinayət işlərilə bağlı proseslərə çıxa bilərlər. Kollegiyanın üzvü olmayanların isə fəaliyyətləri ancaq mülkü işlərlə məhdudlaşır. Üstəlik, kollegiya üzvü olmayanların mülkü işlərdə də iştirakında məhdudiyyətlər var. Onlar birinci instansiya məhkəmələrində vəkil kimi fəaliyyət göstərə bilər, Ali Məhkəmədəki proseslərə isə qatıla bilməzlər.\n"Azərbaycan Hüquqi İslahatları Mərkəzi" ictimai birliyinin baş koordinatoru,hüquqşünas Fərhad Nəcəfov bildirir ki, regionlarda vəkillərin sayının aşağı olması bir sıra faktorlarla bağlıdır:\n- İlk olaraq, vəkillərin maddi təminatı lazımi səviyyədə deyil. Belə ki, dövlət tərəfindən vəkilə ödənilən məbləğin çox aşağı olması, bu məbləğin alınmasının mürəkkəbliyi vəkilin həmin işi aparmaqda marağının olmaması ilə müşayiət edilir və məsələnin həlli yalnız vəkilin təşəbbüskarlığının ümidinə qalır. 2010-cu ilədək vəkillərə göstərilən hüquqi yadımın hər saatına görə 90 qəpik ödənilirdisə, Prezidentin 2005-ci il “Azərbaycan Respublikası Vəkillər Kollegiyasının maddi-texniki təminatının yaxşılaşdırılması tədbirləri barədə” Fərmanın dövlət hesabına hüquqi yardımın göstərilməsi üzrə ödənişin artırılması məsələsinin həlli barədə tapşırığının nəticəsi olaraq bu məbləğ Nazirlər Kabinetinin 27 yanvar 2010-cu il tarixli, 21 saylı Qərarına əsasən, 2 manata qədər artırılıb. Məbləğin, əlbəttə ki, vəkilləri qane etməməsinə baxmayaraq, ümid var ki, bu məbləğin artım tendensiyası davam etdirilərək vəkillərin ehtiyacları ilə uzlaşdırılacaq.\nHüquqşünas bildirir ki, maddi və sosial problemlərin siyahısında vəkillərin sosial təminat məsələlərinin digər qurumlarla müqayisədə qənaətbəxş olmaması da var:\n- Bu isə öz növbəsində, ölkədə ümumən vəkillərin sayına mənfi təsir göstərən faktorlardandır. Bir məqam diqqətə çatdırılmalıdır ki, 1997-ci il tarixli “Sosial sığorta haqqında” Qanuna əsasən, vəkillər məcburi dövlət sosial sığorta haqqını ödəyən subeyktlərin dairəsinə daxildir və paradoksal məqam ondan ibarətdir ki, hüquq-mühafizə fəaliyyətini həyata keçirən subyektlərdən fərqli olaraq vəkillərin ödədikləri aylıq məcburi sosial sığorta haqqları daha yüksəkdir (prokurorlar, müstəntiqlər, digər HMO işçiləri və dövlət qulluqçuları – 3%, vəkillər – 20%). Hər kəsə məlumdur ki, vəkilliyin müstəqil təsisat və peşə olmasına baxmayaraq, bu sahənin digər bir funksiyası dövlətin insan hüquqlarının müdafiəsi üzrə siyasətinin həyata keçirilməsi ilə birbaşa bağlıdır. Bu baxımdan, vəkillərin sosial müdafiəsinin daha səmərəli təşkili üçün bərabər imkanların yaradılması zəruridir.\nDövlət tərəfindən hüquq-mühafizə orqanları, istintaq orqanlarına vəkil təyin edəndə onlara ödəniş çox az verilir. Rayonlarda maddi durum aşağıdır. Vəkilə müraciət edənlər pul ödəmirlər, vəkil də bu səbəbdən Bakıya gəlir.\nGənc vəkillər Prokurorluğa, Ədliyyəyə gedirlər\nF.Nəcəfovun sözlərinə görə Vəkillərin sayı qəbul proseduru ilə də bağlıdır:\n- Vəkillik haqqında qanunvericiliyimizə əsasən, 3 illik hüquq stajına malik şəxslər Kollegiyanın üzvlüyünə sənəd verə bilərlər. Ali təhsilini yeni başa vurmuş hüquqşünaslar üçün bu staj senzi onları məcbur edir ki, daha rahat sənəd verilə bilən orqanlara – prokurorluğa, ədliyyəyə və s. mürciət etsinlər. Göründüyü kimi, 3 illik hüquq stajı ilə bağlı qanunun bu müddəası gənc hüquqşünasların vəkilliyə qəbuluna maneə yaratmaqla, onların belə stajı tələb etməyən hüquq-mühafizə orqanlarına axınına təkan vermiş olur. Digər tərəfdən bu gün ölkəmizdə hüquq təhsilinin səviyyəsinin qənaətbəxş səviyyədə olmaması da vəkillərin, ümumiyyətlə əsl hüquqşünasların sayına təsirsiz ötüşmür.\nAdambaşına düşən vəkil sayına görə Azərbaycan inkişaf etmiş Avropa ölkələrindən, hətta Cənubi Qafqaz respublikalarından geri qalır və bu, keyfiyyətli hüquq xidmətlərin göstərilməsi və ədalət mühakiməsinin həyata keçirilməsində əsas əngəllərdən biridir. Vətəndaşların konstitutsion hüquqlarının effektiv həyata keçirilməsi üzrə Avropa Şurasının Azərbaycanda vəkillərin sayının artırılması, həmçinin hüquqi yardımın göstərilməsi ilə bağlı tövsiyələrinə əsasən, 2005-ci ildən bu günə kimi vəkillərin sayı 370-dən 824-ə, yəni 2,3 dəfəyədək artıb.\nBir sıra nüfuzlu beynəlxalq təşkilatların hesabatlarına əsasən, Azərbaycan digər ölkələlə müqayisədə adambaşına düşən vəkil sayına görə hələ də geri qalmasına baxmayaraq, bu çatışmamazlığın aradan qaldırılması məqsədilə vəkilliyə namizədlərin seçimi davam etdirilir.\nDövlətin özü də vəkillərinin sayının artırılmasında bilavasitə maraqlıdır. “Azərbaycan Respublikasında məhkəmə sisteminin müasirləşdirilməsi və “Azərbaycan Respublikasının bəzi qanunvericilik aktlarına dəyişikliklər və əlavələr edilməsi haqqında” Azərbaycan Respublikası Qanununun tətbiq edilməsi barədə” Azərbaycan Respublikası Prezidentinin 19 yanvar 2006-cı il tarixli Fərmanı ilə Azərbaycan Respublikasının Vəkillər Kollegiyasına yeni məhkəmələrin yaradılması nəzərə alınaraq, vəkillərin sayının artırılması məsələsinə baxması və regionlarda əhaliyə göstərilən hüquqi yardımın səmərəliliyinin artırılması üçün tədbirlər görməsi tövsiyə edilib.\nİmtahan ləğv edilsin?\nVəkil Aydın Kərimov vəkil qıtlığı probleminin digər tərəfini isə bölgələrdə müştərilərin sayının az olması ilə izah edir:\n- Hazırda elə bölgələr var ki, orada heç vəkil yoxdur. Səbəblərdən biri kimi deyə bilərik ki, bölgələrdə vəkil üçün müştəri çox deyil. Çünki insanların pul ödəmək üçün vəsaitləri o qədər də çox olmur. Məsələn, Daşkəsəndə bir vəkil ay ərzində cəmi 4 məhkəmə prosesində iştirak edirsə, hər birindən 100-150 manat alsa, ayda 400-500 manat qazanmış olur. Yəni maddi tərəfi təmin olunmur.\nHər hansı bir müddətdə vəkillərin sayını artırmaq üçün vəkillliyə imtahan sayını azaltmaq və sadələşdirmək olar. Heç imtahan olmaya da bilər. Vaxtilə hakim, polis, eləcə də prokurorluqda müstəntiq işləmiş adamların hamısını imtahan vermədən ora qəbul etmək olar ki, bu da vəkillərin sayını artırmağa kömək edə bilər. Xüsusilə də əlaqəli sahələrdə təqaüdə çıxan bir çox peşəkarlar var vəkil kimi işləyə bilərlər, amma onlar imtahan verməkdən çəkinirlər. Baxmayaq ki, onların bu sahədə təcrübəsi daha çoxdur. Çünki hazırda 1000-ə qədər vəkil var, amma onların sayı 5000 min ola bilər.\nMəhkəmələr rayonlara qeydiyyat olunmur, rayon vəkili olmuş adamların - məsələn, Daşkəsənin, Xanların vəkilinin ofisi Gəncədə ya da Bakıda olur. Onların ofisi rayonda yerləşmir ki, insanalar gəlib məsləhət, hüquqi yardım ala bilsinlər. Lerikdə, məsələn, rəsmi sənəddə vəkil var, amma onun ofisi ya Lənkəranda ya da ki, Cəlilabadda yerləşir.\nVəkil qıtlığı Məclisdə müzakirə edilə bilər\nMillət vəkili Çingiz Qənizadə hesab edir ki, vəkillərin imtiyazlarını artıracaq qərarların qəbul olunması vacibdir:\n- Vəkilliyə qəbul qaydalarının şərtləri çox ağırdır. Rayonlarında vəkillərin sayının artırılması üçün müəyyən güzəştli addımlar atılmalıdır. Testlə imtahan verərkən onların balı ilə şəhərdə işləyənlər arasında müəyyən fərq yaratmaq lazımdır ki, vətəndaşlar yaxşı səviyyəli vəkil ilə təmin olunsun. Yoxsa vətəndaşlar başqa rayonlara getməli olurlar, əlavə xərc çəkirlər, çox baha qiymətə başa gəlir, bu da təbii ki, insanların cibinə təsir edir. Bütün bunları nəzərə alıb müzakirə etmək lazımdır.\nKənd yerlərində işləyən vəkillərə müəyyən imtiyazlar və güzəştlər olmalıdır ki, onlar rayonlarda qalıb işləməyə razılıq versinlər . Bu gün Azərbaycanın hər bir rayonunda 3-5 hüquqşünas var və onlar da təhsil aldıqdan sonra şəhərlərdə məskunlaşır. Kənddə 200 manat müqavilə bağlayıb işləyən vəkil bu müqaviləni Bakıda 500-1000 manata bağlaya bilir. Təklif edərdim ki, şəhərlərdə gəlirin 40-50%-i sonradan vəkillərin özünə qaytarılsın, rayon və kəndlərdə isə müqavilənin 70%-ni vəkillərin əmək haqqı üçün saxlamaq olar.\nBundan başqa, onların notariatda işə qəbul olması, məhkəmədə çalışması üçün 5 illik təcrübə tələb olunursa, kənd və rayonlarada vəkil işləyənlər üçün bu həddi 3 ilə endirmək olar. Məsələ Ədliyyə Nazirliyinə, Məhkəmə Hüquq Şurasına ünvanlanmalıdır.\n“Bəzən vəkil azlığından hakimlərin də çətinlikləri olur. Vəkil olmadıqda, işlər dəfələrlə təxirə salınır. Bu məsələni bir layihə şəklində Milli Məclisdə müzakirə etmək olar. Vəkillik fəaliyyəti haqqında qanunda və digər əsasnamələrdə dəyişiklik oluna bilər”,- deyə Qənizadə bildirib.\nQeyd: Yazı GİZ-in elan etdiyi "Azərbaycanda ədalət mühakiməsinə çatımlılıqla bağlı aktual vəziyyət" mövzusunda müsabiqəyə təqdim olunur


Şəhidin təhsil aldığı məktəbin həyətində bulaq kompleksinin açılışı olub.\nMilli.Az Real TV-yə istinadən bildirir ki,Qəbələ rayonunda Vətən müharibəsi şəhidi Elməddin Mustafayevin ildönümü qeyd edilib.\nMərasimdə rayon icra hakimiyyətinin, hüquq-mühafizə orqanlarının, idarə, müəssisə, təşkilatların rəhbərləri, şəhidin ailə üzvləri, döyüş yoldaşları iştirak ediblər.\nƏvvəlcə şəhidimizin məzarı ziyarət olunub, məzarı üzərinə gül dəstələri qoyulub, ruhuna dualar oxunub.\nDaha sonra Elməddinin təhsil aldığı məktəbin həyətində xatirə bulaq kompleksinin açlışı olub.\nElməddin Mustafayev 2001-ci ildə Qəbələ rayonunda dünyaya gəlib. 2019-ci ildə hərbi xidmətə yollanan Elməddin xidmətini Füzuli rayonunda davam etdirib, 2020-ci il 27 sentyabrda başlanan Vətən müharibəsində Füzuli rayonunun bir neçə kəndinin düşmən işğalından azad olunmasında yaxından iştirak edib.Mustafayev Elməddin 2020-ci il oktyabr ayının 10-da Füzuli rayonu uğrunda gedən döyüşlərdə qəhrəmancasına şəhid olub.\nHərbi hissə qarşısında qoyulmuş tapşırıqların icrası zamanı vəzifə borcunu şərəflə yerinə yetirdiyi üçün Azərbaycan Respublikasının Prezidenti İlham Əliyevin Sərəncamı ilə Elməddin Mustafayev ölümündən sonra "Vətən uğrunda","Füzulinin, Xocavəndin, Şuşanın azad olunması görə", "Cəsur döyüşçü " medalları ilə təltif edilib.


Bakı təhsili 2016-cı ildə » Hürriyyət.az - Online qəzet\nHürriyyət.az - Online qəzet » Xəbər lenti » Bakı təhsili 2016-cı ildə\nBakı təhsili 2016-cı ildə\nBakı Şəhəri üzrə Təhsil İdarəsi illik fəaliyyəti haqda hesabat yayıb\nBakı Şəhəri üzrə Təhsil İdarəsi illik təhsili haqda hesabat yayıb.\nBŞTİ-dən Hurriyyet.org-a verilən məlumatı oxucularımızın diqqətinə çatdırırıq.\n BŞTİ-nin tabeliyində 307 ümumi təhsil məktəbi, 3 xüsusi ümumi orta məktəb və 7 əyani-qiyabi axşam məktəbi olmaqla cəmi 317 məktəb fəaliyyət göstərir.\n BŞTİ-nin tabeliyindəki ümumi təhsil məktəblərində ümumilikdə 27 681 müəllim fəaliyyət göstərir.\n BŞTİ-nin tabeliyində olan ümumi təhsil məktəblərində 387 417, xüsusi ümumi orta məktəblərdə (xüsusi siniflərdə) 3 128, əyani-qiyabi axşam məktəblərində (qruplarında) isə 2479 şagird olmaqla, ümumilikdə 393 024 şagird təhsil alır.\n Bakı şəhərinin ümumi təhsil məktəblərinin və Təhsil Nazirliyinin birbaşa tabeliyindəki lisey və gimnaziyaların I sinfinə şagird qəbulu 2016-cı ildə də elektron sistem vasitəsilə həyata keçirilib.\nPaytaxtın ümumi təhsil məktəbləri üzrə I sinfə 44 965 nəfər qəbul edilib. Təhsil Nazirliyinin birbaşa tabeliyindəki lisey və gimnaziyaların I siniflərinə isə 2 106 nəfər qəbul olunub.\n BŞTİ-nin tabeliyində olan məktəblərdə 6 yaşı cari ilin sentyabrın 16-dan dekabrın 31-dək tamam olan uşaqların I sinfə qəbulu məqsədilə müsahibələr təşkil edilib. Azərbaycan Respublikası təhsil nazirinin “Xüsusi istedada malik uşaqların vaxtından əvvəl I sinfə qəbulu Qaydaları”nın təsdiqi barədə əmrinin tələblərinə uyğun olaraq, keçirilən müsahibələr nəticəsində 6 yaşı tamam olmayan 1 545 uşaq vaxtından əvvəl I sinfə qəbul edilib.\n BŞTİ-nin tabeliyindəki ümumi təhsil məktəblərini IX sinif üzrə 26 178, XI sinif 19 766 nəfər bitirib. Paytaxt məzunlarının əksər hissəsi Azərbaycanın və xarici ölkələrin nüfuzlu ali təhsil müəssisələrinə qəbul olunublar.\n Bakı şəhərindəki dövlət ümumi təhsil məktəblərində ilk dəfə olaraq dövlət hesabına məktəbəhazırlıq qrupları fəaliyyətə başlayıb. Məktəbəhazırlıq qruplarına 5 yaşı tamam olmuş uşaqlar qəbul olunublar. BŞTİ-nin tabeliyindəki 261 məktəbdə fəaliyyət göstərən 838 məktəbəhazırlıq qrupunda 23 103 uşaq təhsil alır. Həftədə 4 gün fəaliyyət göstərən məktəbəhazırlıq qruplarının əsas məqsədi uşaqların tədrisə hazırlıqlı başlaması, dərs prosesinə öncədən alışması və onlarda müəyyən bilik, bacarıq vərdişlərin formalaşdırılmasıdır. Qeyd edək ki, məktəbəhazırlıq qruplarına cəlb olunmuş uşaqlar tədris vəsaitləri ilə dövlət hesabına təmin edilib.\n Məktəbəhazırlıq müəllimləri üçün təlimlər keçirilib. Məktəbəhazırlıq qruplarında dərs demək üçün əsasən təcrübəli, intellektual, peşəkar ibtidai sinif müəllimləri seçilib və onlar üçün iki təlim kursu təşkil olunub. Bakının ümumi təhsil məktəblərinin məktəbəhazırlıq qruplarında dərs deyəcək müəllimlər üçün təsdiq olunmuş tədris planı və proqrama uyğun olaraq, keçirilən öyrədici təlimlərə 850 müəllim cəlb edilib. Təhsil nazirinin müvafiq əmrinə əsasən, keçirilən təlim-məşğələlər məktəbəqədər təhsil üzrə ekspertlər və səriştəli psixoloqlar tərəfindən aparılıb.\n 2016-cı ildə ölkə Prezidentinin sərəncamlarına əsasən, paytaxt ümumi təhsil müəssisələrində çalışan müəllimlər təhsilin inkişafında xüsusi xidmətlərinə görə, dövlət təltiflərinə layiq görülüblər. Belə ki, Bakı məktəblərində çalışan 10 müəllim “Tərəqqi” medalına, 12 müəllim “Əməkdar müəllim” fəxri adına layiq görülüb.\n Bu il təhsilin inkişafındakı xidmətlərinə və gənc nəslin təlim-tərbiyəsi sahəsində yüksək nailiyyətlər əldə etdiklərinə görə, Bakı məktəblərində fəaliyyət göstərən 14 müəllim “Azərbaycan Respublikasının qabaqcıl təhsil işçisi” döş nişanı, 17 müəllim “Azərbaycan Respublikası Təhsil Nazirliyinin Fəxri Fərmanı” ilə təltif olunub.\n Bakı Şəhəri üzrə Təhsil İdarəsinin nəzdində Təlimə Dəstək Mərkəzi yaradılıb. Təlimə Dəstək Mərkəzinin yaradılmasında məqsəd ümumi təhsil müəssisələrində pedaqoji prosesin sistemli idarə olunmasının dəstəklənməsi, yeni yanaşmaların məktəblərdə çevik tətbiqinin təmin olunması, məktəbdaxili və məktəblərarası öyrədici mühitin zənginləşdirilməsi, təlimin keyfiyyətinin artırılması və fənn metodbirləşmələrinin fəaliyyətinin düzgün istiqamətləndirilməsindən ibarətdir. Təlimə Dəstək Mərkəzinə işə qəbul müsabiqə əsasında həyata keçirilir.\n Bakı Şəhəri üzrə Təhsil İdarəsində Hüquq sektoru fəaliyyətə başlayıb. Sektor BŞTİ-nin fəaliyyətinin hüquqi təminatının həyata keçirilməsi, idarənin hüquq və qanuni maraqlarının müdafiə edilməsi məqsədilə yaradılıb.\n Təhsil Nazirliyinin keçirdiyi müəllimlərin işə qəbulu və yerdəyişməsi üzrə müsabiqəyə BŞTİ tərəfindən ümumilikdə, 877 vakant yer çıxarılıb. “Azərbaycan Respublikası Təhsil Nazirliyi sisteminə daxil olan ümumi təhsil müəssisələrində və peşə liseylərində müəllimlərə tələbatın müəyyənləşdirilməsi, pedaqoji kadrların işə qəbulu və yerdəyişməsi Qaydaları”na uyğun olaraq, BŞTİ-nin tabeliyindəki ümumi təhsil müəssisələrində müddətsiz müqavilə ilə (daimi əsaslarla) işləyən müəllimlərin yerdəyişməsi üzrə 2016-cı ilin may ayında 3 (üç) mərhələli müsabiqə keçirilib. Müsabiqəyə 628 vakant yer çıxarılıb. Müsabiqənin yekunlarına əsasən, 151 müəllimin iş yerinin dəyişdirilməsi məqsədəuyğun hesab edilib.\n Təhsil Nazirliyi tərəfindən keçirilən müəllimlərin işə qəbulu və ölkədaxili yerdəyişməsi müsabiqəsinə isə BŞTİ tərəfindən 726 vakansiya təqdim edilib. Təhsil Nazirliyi tərəfindən keçirilən müəllimlərin işə qəbulu müsabiqəsinin I turu üzrə 240 nəfər, II turu üzrə 122 nəfər müəllim vəzifəsinə işə qəbul edilib. Ölkədaxili yerdəyişmə müsabiqəsi nəticəsində digər rayonlardan (şəhərlərdən) 72 nəfər müəllimin iş yeri Bakı şəhərinə dəyişdirilib.\n Təhsil Nazirliyinin keçirdiyi müəllimlərin işə qəbulu və yerdəyişməsi üzrə müsabiqədə tutulmayan və sonradan yeni yaranan vakansiyalar üzrə müəllimlərin müddətli müqavilə ilə (sosial məzuniyyət yerinə, əvəzçilik və saathesabı qaydasında) işə qəbulu zamanı namizədlərin mərkəzləşdirilmiş müsabiqədə göstərdiyi nəticələrə istinad edilib. Cari tədris ili çərçivəsində müddətli müqavilə ilə 429 müəllim işə qəbul üçün göndərilib.\n Bakı Şəhəri üzrə Təhsil İdarəsinin tabeliyində fəaliyyət göstərən təhsil müəssisələrində əmək münasibətlərinin tənzimlənməsi və müvafiq sənədləşdirmə işlərinin qanunvericiliyin tələblərinə uyğun şəkildə qurulması və həyata keçirilməsi üçün müəssisə rəhbərlərinə kömək məqsədilə əmək münasibətlərinin tənzimlənməsi ilə bağlı hüquq normalarının ayrı-ayrı istiqamətlər üzrə sistemləşdirilmiş toplusu hazırlanıb. Sənədlər toplusu təhsil nazirinin əmri ilə təsdiq edilib.\n BŞTİ-nin tabeliyindəki ümumi təhsil müəssisələrinə gənclərin çağırışaqədərki hazırlığı üzrə rəhbər vəzifəsinə işə qəbul olunmaq üçün müsabiqə keçirilib. Müsabiqə nəticəsində 22 nəfər GÇQH rəhbəri işə qəbul edilib.\n BŞTİ-nin tabeliyindəki ümumi təhsil müəssisələrində psixoloq, uşaq birliyi təşkilatı rəhbəri və laborant vəzifələrində çalışmaq istəyən şəxslər üçün müsabiqə keçirilib. İşə qəbulun daha səmərəli və şəffaf həyata keçirilməsi, ümumi təhsil müəssisələrinin yüksək səviyyəli kadrlarla təmin edilməsinə nail olmaq məqsədilə təşkil olunan müsabiqənin birinci mərhələsində 289 nəfər laborant, 45 nəfər psixoloq, 57 nəfər uşaq birliyi təşkilatı rəhbəri vəzifəsinə işə qəbul üçün müraciət etmiş şəxslər müvafiq test suallarını cavablandırıb. Onlardan 143 nəfər laborant, 29 nəfər psixoloq, 28 nəfər uşaq birliyi təşkilatı rəhbəri vəzifələrində çalışmaq istəyən şəxslər ikinci mərhələyə - müsahibə mərhələsinə vəsiqə qazanıb.\n Bakı şəhəri üzrə fənn kurikulumlarının tətbiqi üzrə təlimlərdə iştirak etmiş müəllimlərin qiymətləndirilməsi keçirilib. Bakı Şəhəri üzrə Təhsil İdarəsinin təşkilatçılığı ilə Təhsil İşçilərinin Peşəkar İnkişafı İnstitutu tərəfindən keçirilən qiymətləndirmədə 1 400-dən artıq müəllim iştirak edib.\n Məktəbəhazırlıq qruplarında çalışan 800-dən artıq müəllim imtahan verib. BŞTİ-nin təşkilatçılığı ilə Təhsil İşçilərinin Peşəkar İnkişafı İnstitutu tərəfindən məktəbəhazırlıq təlimlərində iştirak etmiş və hazırda məktəbəhazırlıq qruplarında məşğələ aparan müəllimlər üçün sertifikatlaşdırma imtahanı keçirilib. İmtahanın nəticələrinə görə, hər bir müəllimə müvafiq sertifikat verilib.\n Ümumi təhsil müəssisələrində strateji idarəetmənin dəstəklənməsi istiqamətində BŞTİ davamlı iş aparır. Bu istiqamətdə direktorlar üçün 5 günlük “Strateji Planlaşdırma” adlı təlim keçirilib.\n Məktəb psixoloqları üçün “Klinik Psixologiya” mövzusunda təlim keçirilib. Təlimlərə 223 nəfər məktəb psixoloqu cəlb olunub. Eyni zamanda 37 məktəbdə 2 500 valideyn və şagirdə“Yeniyetməlik böhranı dövründə valideyn-övlad münasibətləri” mövzusunda təlimlər keçirilib.\n Təhsilverənlərlə işin təşkili ilə bağlı işlər davam etdirilib. Belə ki, Türkiyə Cümhuriyyəti İzmir Şəhər Təhsil İdarəsi ilə birlikdə 30 riyaziyyat müəllimi üçün “Riyaziyyat təlimi-Qardaşlıq körpüsü” adlı təlim təşkil edilib.\n İlk dəfə olaraq Lütfi-Zadə adına Bakı I Məntiq Olimpiadası təşkil edilib. BŞTİ və “İstək” liseyinin birgə təşkilatçılığı ilə keçirilən olimpiada V-VI sinif şagirdləri arasında məntiqi biliklərin artmasına təkan vermək, onlara beynəlxalq, yerli olimpiadalarda iştirak təcrübəsi qazandırmaq, istedadlı, xüsusilə məntiqi təfəkkürü daha yaxşı inkişaf etmiş məktəbliləri aşkara çıxarmaq məqsədlərinə xidmət edir. Məntiq olimpiadasında paytaxtın 292 məktəbindən 23 834 nəfər şagird iştirak edib. Onlardan 2 375 nəfəri finalda iştirak hüququ qazanıb. Yekun mərhələdə ən yüksək nəticə göstərmiş 83 şagird mükafatçılar sırasına daxil olub.\n Bakı şəhəri məktəblərinin VII-VIII sinif şagirdləri arasında fizika, kimya, biologiya və informatika fənləri üzrə fənn müsabiqələri keçirilib. Təhsil nazirinin “Beynəlxalq fənn olimpiadalarına hazırlıq işlərinin təşkili barədə” əmrinə əsasən, keçirilən müsabiqələrdə Bakı şəhəri üzrə 315 məktəbdən 2 212 şagird iştirak edib. Müsabiqənin respublika mərhələsində 59 paytaxt məktəblisi qalib olub.\n VIII-XI sinif şagirdlərinin iştirakı ilə “Ədəbiyyat biliciləri” müsabiqəsi keçirilib. Müsabiqənin keçirilməsində əsas məqsəd şagirdlərin Azərbaycan və dünya ədəbiyyatının görkəmli nümayəndələrinin yaradıcılıqları haqqında məlumatlılıq səviyyəsini, ədəbiyyat nümunələrinin məktəblilər tərəfindən mütaliə olunması vəziyyətini öyrənmək və mütaliə sahəsində xüsusi fəallığı ilə fərqlənən şagirdləri aşkara çıxarıb rəğbətləndirməkdən ibarətdir.\n Əvvəlki illərdə ümumi təhsil məktəblərində oxuyub ümumi orta və tam orta təhsilini başa vura bilməyən şəxslər üçün eksternat qaydasında imtahanlar keçirilib. Eksternat qaydasında keçirilən imtahanlarda iştirak etmiş 535 şəxsdən ümumi orta təhsil səviyyəsi üzrə 67 nəfər, tam orta təhsil səviyyəsi üzrə 263 nəfər müvəffəq olub.\n Bakı Şəhəri üzrə Təhsil İdarəsi 2016-2017-ci tədris ili üzrə fəaliyyətini “Təhsili dəyərə çevirək” devizi altında reallaşdırır. Bu məqsədlə il ərzində həyata keçiriləcək 25 yeni layihəni əhatə edən 9 fəaliyyət istiqaməti müəyyənləşdirilib.\n• “Məktəb seminarları” layihəsi çərçivəsində Bakının hər bir rayonu üzrə keçirilmiş təlim-seminarlarda bütün ümumi təhsil məktəblərinin direktorları, direktor müavinləri, fənn müəllimləri, psixoloqlar, kitabxanaçılar, uşaq birliyi rəhbərləri, valideyn icmaları və şagirdlər əvvəlcədən müəyyən olunmuş mövzular üzrə ayrı-ayrı sessiyalarda iştirak ediblər. 4 000 nəfərə yaxın iştirakçının qatıldığı təlim-seminarlarda mövzular ətrafında fikir mübadiləsi aparılıb, məktəb rəhbəri, müəllim, valideyn və şagirdləri maraqlandıran məsələlərə aydınlıq gətirilib.\n• 25 yeni layihədən biri olan “75 məktəb” layihəsinin məqsədi keyfiyyətli tədris, birgə rəhbərlik, məktəblərin təşkilati mədəniyyətinin inkişaf etdirilməsindən ibarətdir. 75 məktəb” layihəsi çərçivəsində keçirilən “Dəyirmi masa”lara paytaxtın bütün rayonları üzrə 600-dən çox iştirakçı qatılıb.\nHazırda layihə çərçivəsində IX sinif şagirdləri üçün seminarlara start verilib. Vaxtın idarə olunması, peşə seçimi, imtahana effektiv hazırlaşmaq kimi mövzuları əhatə edən “Müvəffəq məktəbli” adlı seminarların keçirilməsində məqsəd IX sinif şagirdlərinin imtahana hazırlıq prosesinə və düzgün peşə seçminə dəstək olmaqdır.\n• “Uğur üçün tədris” layihəsi BŞTİ, Təhsil İşçilərinin Peşəkar İnkişafı İnstitutu və “British Council”un birgə əməkdaşlığı çərçivəsində həyata keçirilir. “Uğur üçün tədris” (SPEX) layihəsinə 56 pilot məktəb cəlb olunub.\n• Bakı şəhərinin 12 rayonu üzrə təhsildə uğurlu nəticələr əldə etmiş qabaqcıl müəllimlərin təcrübələrini digər həmkarları ilə bölüşməsi məqsədi ilə “Açıq dərs” layihəsi həyata keçirilib.“Açıq dərs” layihəsi zamanı riyaziyyat, fizika, kimya, biologiya, informatika fənlərinin tədrisi üzrə təcrübə mübadiləsində 111 “Açıq dərs” keçirilib, “Açıq dərs”lərə 755 müəllim cəlb edilib.\n• Bakı Şəhəri üzrə Təhsil İdarəsinin təşkilatçılığı ilə paytaxtdakı ümumi təhsil məktəblərində “Heydər Əliyev irsinin öyrənilməsi” mövzusunda dərslərə start verilib.\n“Heydər Əliyev irsinin öyrənilməsi” mövzusunda dərslərin təşkilində əsas məqsəd ulu öndərin dövlətçilik siyasəti və azərbaycançılıq məfkurəsinin öyrənilməsi, onun zəngin irsinin tədqiqi və təbliği, şagirdlərin müvafiq biliklərinin zənginləşdirilməsi, ölkəmizin dövlət quruculuğu prosesində ümummilli liderin rolunun və xidmətlərinin gənc nəslə çatdırılmasından ibarətdir. Dərslərdə BŞTİ-nin tabeliyində fəaliyyət göstərən 305, Təhsil Nazirliyinin birbaşa tabeliyindəki 18 və paytaxtda yerləşən məcburi köçkün məktəblərində təhsil alan 20 741 nəfər XI sinif şagirdinin iştirakı nəzərdə tutulub.\n VI və IX siniflərdə təhsil alan şagirdlər qiymətləndirilib. Təhsilin keyfiyyəti barədə məlumat əldə etmək, müqayisəli təhlil aparmaq və çatışmazlıqların müəyyənləşdirilməsi istiqamətində Bakı şəhəri üzrə 320 təhsil müəssisəsində mərkəzləşdirilmiş qaydada VI sinifdə təhsil alan şagirdlərin qiymətləndirilməsi keçirilib. Qiymətləndirmədə Azərbaycan dili fənni üzrə 26 891 nəfər, riyaziyyat fənni üzrə isə 31 697 nəfər şagird iştirak edib.\nEyni zamanda Bakı şəhəri üzrə ümumi təhsil məktəblərinin IX sinfində təhsil alan şagirdlərin Ana dili və riyaziyyat fənləri üzrə məktəbdaxili qiymətləndirilməsi təşkil edilib.\n Təhsil müəssisələrində çalışan direktor, müəllim, valideyn və şagirdlər arasında sıx əməkdaşlıq yaratmaq, şagirdlərin dərsdən kənar səmərəli vaxt keçirməsinə istiqamət vermək məqsədilə 2015-ci ildə Təhsil Nazirliyi tərəfindən “Məktəb icmaları” layihəsinə start verilib. Layihəyə ilkin olaraq 54 pilot məktəb cəlb olunub. “Məktəb icmaları” layihəsi hazırda Bakı Şəhəri üzrə Təhsil İdarəsinin tabeliyindəki 150 məktəbdə həyata keçirilir. Bu il paytaxt məktəblərində “Məktəb icmaları” layihəsi çərçivəsində müxtəlif müsabiqələr və seminarlar təşkil edilib:\n• “Kitab Kvest-i” adlı ilk onlayn müsabiqə təşkil edilib. Onlayn formatda keçirilən müsabiqədə uşaqlar, valideynlər və müəllimlər “Məktəb icmasının ən geniş oxu bilgisinə malik iştirakçısı” adı uğrunda mübarizə aparıblar.\n Təhsil Nazirliyinin “ASAN xidmət”lə birgə reallaşdırdığı ”Məktəblinin dostu” layihəsi çərçivəsində Bakı şəhərindəki 30 ümumi təhsil müəssisəsində ilkin olaraq 110 nəfər“Məktəblinin dostu” fəaliyyət göstərir. Layihə təhsilin idarəedilməsinin təkmilləşdirilməsi, valideynlərin ümumi təhsil müəssisələrinin həyatında daha yaxından iştirakı məqsədilə həyata keçirilir. “Məktəblinin dostu”nun əsas vəzifələri müəllim və şagirdlər üçün təhlükəsiz mühit yaratmaq, ilk tibbi və psixoloji yardım göstərmək, mütəmadi olaraq şagird, valideyn, müəllim, təlim-tərbiyə müəssisələrinin kollektivi və rəhbərliyi ilə maarifləndirmə və diaqnostik işlərin aparılmasıdır. Gələcəkdə layihənin əhatə dairəsinin genişləndirilməsi nəzərdə tutulur.\n 2016-cı ildə paytaxt məktəblərindəki “Kiçik akademiya”lar fəaliyyətini uğurla davam etdirib. “Kiçik akademiya” üzvləri il ərzində müxtəlif layihə və müsabiqələrdə müvəffəqiyyətlə iştirak edib.\n“Kiçik akademiya”ların təşkilində əsas məqsəd yuxarı sinif şagirdlərinin elmi axtarışlara sövq edilməsi, onların müasir tədqiqat metodlarına yiyələnməsi, elmi-tədqiqat fəaliyyətinə meyli olan istedadlı şagirdlərin vaxtında aşkara çıxarılması və onların fəaliyyətlərinin stimullaşdırılmasıdır. Hazırda BŞTİ tabeliyindəki 103 məktəbdə fəaliyyət göstərən “Kiçik akademiya”ların əhatə dairəsinin genişləndirilməsi nəzərdə tutulub.\n BŞTİ və “Əsgər Ailələrinə Dəstək” İctimai Birliyinin birgə təşkilatçılığı ilə təhsil müəssisələrində “Vətənpərvərliyin təbliğində ictimai dəstəyin artırılması” layihəsi həyata keçirilib. Gənc nəsildə vətənpərvərlik ruhunun yüksəldilməsi, gənclərimizdə müstəqil dövlətçilik ənənələrinə hörmət və sədaqət hissinin gücləndirilməsi məqsədilə reallaşdırılan layihədə məktəblilərə Azərbaycanın milli-mədəni irsi və tarixi haqqında geniş məlumat verilib, qəhrəmanlıq nümunələri təbliğ edilib.\n BŞTİ-nin tabeliyindəki 100 məktəbdə “Milli Qəhrəmanlar guşəsi”nin yaradılmasına başlanılıb. Bakı Şəhəri üzrə Təhsil İdarəsinin təşkilatçılığı, Azərbaycan Respublikası Milli Qəhrəmanlarını Tanıtma İctimai Birliyinin təşəbbüsü ilə reallaşdırılan layihə Milli Qəhrəmanlıq zirvəsinə yüksəlmiş vətən övladları haqqında məktəblilərdə daha geniş təəssürat yaratmaq məqsədilə həyata keçirilir.\n Bakı Şəhəri üzrə Təhsil İdarəsinin təşkilatçılığı ilə Azərbaycan Respublikasının Nazirlər Kabineti yanında Dənizkənarı Bulvar İdarəsinin əməkdaşları tərəfindən şəhərin təhsil müəssisələrində “Dövlət bayrağının tarixi” mövzusunda mühazirələr keçirilib. Mühazirələrdə məktəblilərə Azərbaycan bayrağı haqqında məlumat verilib, dövlət bayrağının milli birliyin nişanəsi, mənəvi, siyasi, ideoloji baxımdan bir dövlətin və millətin simvolu olduğu qeyd edilib.\n Məktəblilər arasında “Şahin” hərbi-idman oyunları keçirilib. Hərbi-idman oyunlarının keçirilməsində məqsəd gənc nəslin hərbi vətənpərvərlik tərbiyəsinə diqqət və qayğını daha da artırmaq, məktəb şagirdlərini hərbi idman oyunlarına cəlb etməklə onların ordu sıralarında xidmətə hazırlanmasına köməklik göstərməkdir. “Şahin” hərbi-idman oyunlarında paytaxtınXətai rayon komandası I yerə, Nizami rayon komandası II yerə layiq görülüb.\n Məktəblilər arasında “Cəsurlar” hərbi-idman və turizm oyunları keçirilib. Yarışda ümumi təhsil məktəblərinin VII-VIII sinif şagirdləri iştirak ediblər. Respublika final yarışında Xətai rayonunun komandası II yerə layiq görülüb.\n Bakı Şəhəri üzrə Təhsil İdarəsi və Azərbaycan Respublikasının İnsan Hüquqları üzrə Müvəkkili Aparatının birgə təşkilatçılığı ilə təhsil müəssisələrində “Uşaq hüquqlarının pilləli tədrisi” proqramı çərçivəsində “Açıq dərs”lər təşkil olunub.\n“Açıq dərs”lərdə şagirdlərə “Uşaq Hüquqları Konvensiyası”, “Uşaq hüquqları haqqında” Azərbaycan Respublikası Qanununun müddəaları izah edilib, uşaqlara onların hüquqları, vəzifələri, eyni zamanda uşaq hüquqlarını müdafiə edən dövlət qurumlarının səlahiyyətləri barədə məlumat verilib.\n Bakı Şəhəri üzrə Təhsil İdarəsi artıq 3 ildir ki, Könüllülük Proqramı həyata keçirir. 2016-cı ildə 2 dəfə elan olunan Könüllülük Proqramına qoşulmaq üçün 450 müraciət daxil olub.\nBŞTİ tərəfindən həyata keçirilmiş birinci Könüllülük Proqramında 15, ikinci Könüllülük Proqramında 25 nəfər gənc seçilib. Hazırda davam edən üçüncü proqrama isə 35 könüllü qoşulub. BŞTİ-nin müxtəlif sektorlarında 3 ay təcrübə keçmək imkanı qazanan gənclərdən 11 nəfəri hazırda BŞTİ-nin əməkdaşı kimi fəaliyyət göstərir.\n Bakı şəhərindəki ümumi təhsil məktəblərində Təhsil Nazirliyinin və “ASAN xidmət”in təşkilatçılığı, Daxili İşlər Nazirliyinin dəstəyi ilə “Sənədsiz məktəbli qalmasın” sosial aksiyası keçirilib. Aksiya çərçivəsində 6 172 şagirdin “ASAN xidmət” mərkəzlərinə getmədən, məktəblərdə şəxsiyyət vəsiqəsi alması təmin olunub.\n Bakı Şəhəri üzrə Təhsil İdarəsinin təşkilatçılığı ilə “Əsgərə məktub” layihəsi həyata keçirilir.Layihənin əsas məqsədi əsgərlərimizə mənəvi dayaq olmaq, ictimaiyyətin ordu ilə birliyini daha da gücləndirmək və məktəblilərin vətənpərvərlik ruhunda tərbiyəsi işinə töhfə verməkdən ibarətdir. Şagird məktublarında Azərbaycan əsgərinə göstərdiyi qəhrəmanlıq və möhkəm iradəyə görə minnətdarlıq edilir, xalqımızın hər bir nümayəndəsinin döyüşə hazır olduğu bildirilir və ərazi bütövlüyümüzün bərpasına sonsuz inam ifadə olunur.\n Məktəblilərin və pedaqoji kollektivlərin Heydər Əliyev Mərkəzinə ekskursiyaları 2016-cı ildə də davam etdirilib. Heydər Əliyev Mərkəzində müəllim və şagirdlər Azərbaycan tarixinin və ümummilli liderin həyat və fəaliyyətinin müxtəlif dövrlərini əks etdirən maraqlı faktlar, foto, video materiallar və digər unikal eksponatlarla tanış olublar.\n Paytaxt məktəbliləri “Ölkəmizi tanıyaq” devizi ilə keçirilən maarifləndirici aksiya çərçivəsində ölkənin müxtəlif bölgələrinə səfər ediblər.\nŞagirdlər səfər zamanı qədim tarixi abidələr, rayonlardakı tarix-diyarşünaslıq muzeyləri, Gənclər mərkəzləri, Bayraq meydanları, rəsm qalereyaları və digər mədəni mərkəzlərlə tanış olublar.\n BŞTİ-nin təşkilatçılığı ilə məktəblilərin paytaxtdakı tarixi abidə və muzeylərə ekskursiyaları təşkil edilib. Şagirdlərin dünyagörüşünün hərtərəfli formalaşmasında mühüm əhəmiyyəti olan bu tədbirlərin davam etdirilməsi və gələcək illərdə daha da genişləndirilməsi nəzərdə tutulur.\n BŞTİ-nin Vətəndaşların Qəbulu Mərkəzində 100 000-dən çox vətəndaşa xidmət göstərilib.Vətəndaşların Qəbulu Mərkəzinə daxil olmuş müraciətlərin əksəriyyəti dərhal cavablandırılıb və operativ həll olunub. 1 482 vətəndaş sorğularına uyğun olaraq, elektron qaydada Bakı Şəhəri üzrə Təhsil İdarəsinin müvafiq məsul şəxslərinin qəbuluna yazılıb.\n Bakı Şəhəri üzrə Təhsil İdarəsinə vətəndaşlar tərəfindən və müxtəlif qurumlardan 19 252məktub və 1 516 elektron müraciət (05.01.2016-22.12.2016) daxil olub.\n 2016-cı təqvim ili ərzində hər həftə Bakının 12 inzibati rayonu üzrə keçirilmiş səyyar qəbullar vasitəsilə müəllim və valideynlərin müraciətləri dinlənilib. Vəzifə funksiyalarının tələb olunan səviyyədə yerinə yetirilməsi istiqamətində müəssisə rəhbərlərinin məsuliyyətinin artırılması, təhsilin keyfiyyətinin yüksəldilməsi, məktəblərdə sağlam və yaradıcı mühitin təmin olunması üçün sistemli iş aparmaq məqsədilə təşkil edilən səyyar qəbullarda vətəndaşlar tərəfindən qaldırılmış bütün məsələlər qeydiyyata alınıb. Bir sıra müraciətlər yerindəcə həllini tapıb, digər məsələlərin həlli ilə bağlı müvafiq tədbirlərin icrasına başlanılıb.\n BŞTİ-nin tabeliyindəki ümumi təhsil müəssisələrinin həyatında baş ve¬rən yeni¬lik¬lər və idarənin fəaliyyəti haqqında məlumatların operativ şəkildə icti¬maiyyətə çatdırılması istiqamətində işlər 2016-cı il ərzində də uğurla yerinə yetirilib. Azərbaycanda təşəkkül tapan açıq informasiya siyasətinin tələblərindən irəli gələn vəzifələrin yerinə yetirilməsi BŞTİ-nin fəaliyyətinin prioritet istiqamətlərini təşkil edir. Bu baxımdan BŞTİ-nin fəaliyyəti ilə bağlı dəqiq və dolğun məlumatların mətbuatda dərc olunması, media ilə əməkdaşlığın genişləndirilməsi məqsədilə KİV-dən daxil olan sorğular operativ şəkildə cavablandırılıb.\n Televiziya kanallarına və digər KİV-lərə reportajların hazırlanması üçün şərait yaradılıb.Müvafiq hüquqi-normativ sənədlər ictimaiyyət üçün şərh edilib, BŞTİ rəhbərliyinin və əməkdaşlarının telekanallarda çıxışları və müsahibələri təşkil edilib. Məktəb saytlarının fəaliyyətinin müvafiq tələblərə uyğunlaşdırılması istiqamətində ardıcıl tədbirlər görülüb.\n Bakı Şəhəri üzrə Təhsil İdarəsinin tabeliyindəki 5 təhsil müəssisəsi əsaslı təmir edilib. Bununla yanaşı, 8 məktəb üçün əlavə sinif otaqlarının, 2 məktəb üçün yeməkxananın, 1 məktəb üçün isə yeni binanın tikintisi başa çatdırılıb. Təmir-tikinti işləri yekunlaşan təhsil müəssisələrində ölkə Prezidentinin iştirakı ilə təntənəli açılış mərasimləri keçirilib. Hazırda 1 məktəb üçün əlavə sinif otaqlarının tikintisi və 1 məktəb üçün müasir tipli binanın inşası davam etməkdədir. Əlavə olaraq, məktəblərin təmirə ehtiyacı araşdırılıb, 57 müəssisədə cari təmir və mühəndis kommunikasiya işləri görülüb, 11 məktəbin bufetində təmir işləri başa çatdırılıb.\nTəhsil müəssisələri 2015-2016-cı tədris ilində 700 ədəd kompüter və noutbuk, 7 200 dəst parta, 300 ədəd printer və surətçıxaranla təmin olunub. Eyni zamanda, 50 məktəbdə yeni müasir tipli gənclərin çağırışaqədərki hazırlığı kabineti və 100 məktəbdə linqafon kabinet quraşdırılıb.\n Paytaxtdakı təhsil müəssisələri dərsliklərlə tam təmin olunub. Təhsil nazirinin müvafiq əmrinə əsasən, sentyabrın 5-dək 2016-2017-ci tədris ili üçün çap edilmiş yeni dərslik və müəllim üçün metodiki vəsaitlərin yerlərə çatdırılması təmin edilib. Bunun üçün müvafiq baza məntəqələr yaradılıb və əsas tədris vəsaitlərinin yerlərə çatdırılması operativ şəkildə həyata keçirilib.\n Ümumi təhsil məktəblərində birgə fəaliyyətin təşkil edilməsi Nazirlər Kabinetinin “Təhsil müəssisəsinin əlavə gəlir əldə etmək məqsədi ilə məşğul olmasına yol verilən sahibkarlıq fəaliyyəti növlərinin müəyyən edilməsi haqqında” qərarına əsasən, həyata keçirilir.\nArtıq bu məqsədlə Bakı məktəblərində əlavə dərnəklər, kurslar təşkil etmək üçün üçtərəfli birgə fəaliyyət müqavilələrinin imzalanmasına başlanılıb. Təhsil müəssisələrinin maddi-texniki bazasından dərsdənkənar və təhsilalanların istifadəsində olmadığı vaxtlardan istifadə edilməklə, məktəblərdə müxtəlif idman növləri, rəqs və digər yaradıcılıq kursları təşkil ediləcək.\n1-ci sinfə gedən şagirdlərin sayı açıqlandı\nI sinifə elektron qəbul başa çatdı


HDPE Boru Təchizatçıları və İstehsalçıları üçün 400-630mm Hidravlik Butt Fusion Qazma Makinası Çin - Fabrika Qiyməti - Sunplast\nEv > Məhsullar > HDPE Boru qaynaq makinası > HDPE Butt Fusion Qazma Makinası > HDPE Boruları üçün 400-630mm Hidrolik Butt Fusion Qazma Makinası\nHDPE Boruları üçün 400-630mm Hidrolik Butt Fusion Qazma Makinası\n400-630mm HDPE boru butt fusion qaynaq makinası əl və ya hidravlik əməliyyatda, mövcud dn400-630mm ölçüsü, 5 il ilə etibarlı yüksək keyfiyyət, dayanıqlı xidmət müddəti, rəqabətqədər topdansatış qiymətləri, mövcud fond & amp; tez çatdırılması mümkündür. Daha ətraflı məlumat üçün bizə müraciət edin!\nSPH630 (400-630) HDPE Boruları üçün Hidravlik Butt Fusion Qazma Makinası\nButt fusion qaynaq HDPE boru sisteminin ən populyar qaynaq üsuludur və butt fusion qaynaq makinası qaynaq məqsədləri üçün geniş tələb olunan bir sənaye maşındır.\nSPH630 Hidrolik butt fusion qaynaq makinası dörd hissədən ibarətdir: planlaşdırma alətləri, istilik plitəsi, əsas hidravlik hidravlik vahid (hidravlik tipli), aşağıdakı struktura baxın:\n- İş yerində və ya atelyedə bir xəndəkdə HDPE, PPR və PVDF-dən hazırlanmış plastik borular və fitinqlər üçün qaynaq qaynaqlarına uyğun gəlir.\nƏsas çərçivə, hidravlik vahid, planlaşdırma aləti, istilik plitəsi, planlaşdırma alətinin istilik plitəsi üçün dəstək və seçmə hissələrdən ibarətdir.\n• Yüksək dəqiq temperatur nəzarət sistemi ilə çıxarıla bilən PTFE örtüklü istilik plitəsi;\nElektrik planlaşdırma aləti.\n• Yüngül və yüksək gücü olan materialdan hazırlanmalıdır; sadə quruluş, kiçik və həssas, istifadəçi dostu.\n• Aşağı başlanğıc təzyiq kiçik boruların etibarlı qaynaq keyfiyyətini təmin edir.\nDəyişən qaynaq mövqeyi müxtəlif qurğuları daha asan qaynaq etməyə imkan verir.\nâ € »Yüksək dəqiq və shockproof təzyiq metr aydın oxunuşda göstərir.\n• Sızanaq və soyutma mərhələlərində ayrı-ayrı iki kanal timer qeyd müddəti.\nÂ ±5â "ƒ\n9.2KW / 380V\nKaynaşma maksimum toleransıBirləşmə\nâ ‰ ü0.5mm\n1.52KW / 380V\n12.22KW / 380V\nİstilik plitəsi Max. Temp.\nQablaşdırma ölçüsü:üçkontrplak vəziyyətləri168 * 128 * 124, 86 * 116 * 148, 74 * 49 * 62(sm) ; Ümumi4.4 CBM\nSunplast, 15 ildən artıq inkişafı ilə, Çində hdpe boru üçün HDPE butt qaynaq maşınının aparıcı istehsalçılarından və təchizatçılarından biri kimi tanınır. Fabrikamız ona bir çox qabaqcıl texnologiya və avadanlıq təqdim etmişdir. Xahiş edirik Çində alınan keyfiyyətli və ucuz qiymətli məhsulları satın ala bilərsiniz.\nSeksual Tags: HDPE boru üçün 400-630mm Hidravlik Butt Fusion Qazma Makinası, Çin, təchizatçılar, istehsalçılar, zavod, zavod, qiymət, satın almaq, Çin\n500mm HDPE Boru Butt qaynaq Makinası630mm HDPE Boru Butt qaynaq Makinası560mm HDPE Boru Butt qaynaq Makinası500mm HDPE Boru qaynaq makinası630mm HDPE Boru qaynaq makinası400mm HDPE Boru qaynaq makinası560mm HDPE Boru qaynaq makinası400mm HDPE Boru Qaynaqçı500mm HDPE Boru qaynağı630mm HDPE Boru qaynağı\nHDPE Boruları üçün 90-250mm Hidravlik Butt Fusion Qazma Makinası\nHDPE Boru üçün 160-315mm Hidravlik Butt Fusion Qazma Makinası\nHDPE Boruları üçün 630-800mm Hidravlik Butt Fusion Qazma Makinası\nHDPE boru üçün 63-160mm Hidravlik Butt Fusion Qazma Makinası\nHDPE Boruları üçün 280-450mm Hidravlik Butt Fusion Qazma Makinası\nSPA200-4M Manual Butt Fusion qaynaq makinası


Dərini gözəlləşdirən qidalar » Qadınla.Com - Qadınlar Birİncidir!\nTarix: 21-01-2016, 11:00\nAlimlər beş məhsulun adını çəkiblər ki, bu məhsullar gözəllik salonlarına getmədən dərini parlaq və sağlam edə bilir.\nyüksək səviyyədə flavanollar var. Bu bitki tərkibli maddə antioksidant xarakterə malikdir və dərini zərərli günəş şüalarından qoruyur. Bundan başqa dərini daha hamar etmək üçün çimərkən vannaya 1/8 stəkan kakao və 1/3 stəkan yağsız,quru süd əlavə etmək olar.\ntərkibində yüksək səviyyədə ağartı var ki, bu da kollaqqenin istehsalı üçün vacib olan qidalandırıcı maddədir. Məhsulun tərkibində olan lifli maddələr dərinin cavan görünməsini təmin edir.\nməhsullar arasında gözəllik kralıdır. Avokado antioksidantlarla və mübadiləsiz yağlı kislotlarla zəngindir. Bu da dərini hamarlaşdırır.\nçaylar dəri gözəlliyi üçün faydalıdır. Yaşıl və ağ çay isə xüsusilə, çünki onların tərkibində daha çox antioksidant var nəinki qara çayın.\ngünəş şüalarından qoruyur, dərinin boşalmasına və qırışmasına səbəb olan kollagen və elastin dağılmasının qarşısını alır. loading... 20


Türk aktyorlar Bakı tamaşaçılarını güldürdü: "Aman reis duymasın" - FOTO + VİDEO | Xəbərlər\nTürk aktyorlar Bakı tamaşaçılarını güldürdü: "Aman reis duymasın" - FOTO + VİDEO\n10:39, 27 dekabr 2019\nFilm böyük marağa səbəb olub\nDekabrın 26-da Bakıda komediya janrında çəkilən “Aman reis duymasın” filminin qala gecəsi keçirilib.\nBakuCity.az xəbər verir ki, tədbirdə filmin rejissoru Onur Tan və baş rolların ifaçıları Ozan Akbaba (İlyas Çakırbeyli), Emir Benderlioğlu (Behzat), Ceren Benderlioğlu (Ömür), Hakan Karsak (Enişte), Sevinç Gürşen Kıratlı (Hatice), Sevil Akı (Emine), Ömer Kurt (Zefer), Tevfik Erman Kutlu (Tekin) iştirak ediblər.\nFilmi izləməyə gələnlər arasında Türkiyənin Azərbaycandaki səfiri Erkan Özoral və xanımı Emine Özoral, Səfirliyin turizm və tanıtma üzrə müşaviri İrfan Çiftçi də olub.\nSaytımıza açıqlama verən səfir iki ölkə arasında mədəni əlaqələrdən bəhs edib:\n“Türkiyə ilə Azərbaycan arasında hər sahədə mövcud olan münasibətlərin önəmli bir hissəsi də mədəniyyət sahəsindəki əlaqələrimizdir. Bugünkü qala gecədə sərgilənən film kimi bir çox Türkiyə filmləri də artıq Azərbaycanda nümayiş olunmaqdadır. Bu tədbir də insanlar tərəfindən böyük marağa səbəb oldu və göründüyü kimi, kinoteatr tamamilə dolub. Bu da təbii ki, bizi sevindir və bu əlaqəni daha da genişləndirmək lazımdır”.\n"Aman Reis Duymasın" filmi “Eşkiya dünyaya hükümdar olmaz” serialından tanıdığımız obrazların tətilə çıxmalarından, kiçik qəsəbəyə gələr-gəlməz, başlarına gələn hadisələrdən, inanılmaz macəralarından bəhs edir. Ən böyük qorxuları isə liderləri Hızır Çakırbeylinin (Oktay Kaynarça) bütün bunları bilməyidir ki, bu da olur.\nFilm tamaşaçılar tərəfindən böyük maraqla izlənib.\nBakı komediya təqdimat


Milli Azərbaycan Tarixi Muzeyi gənclərin vətənpərvərlik ruhunda tərbiyəsinə xüsusi önəm verir - AZƏRTAC – Azərbaycan Dövlət İnformasiya Agentliyi\nAzərbaycan Milli Elmlər Akademiyasının (AMEA) Milli Azərbaycan Tarixi Muzeyində maddi-mənəvi və tarixi irsimizin toplanması, elmi araşdırmaların aparılması istiqamətində önəmli tədbirlər reallaşdırılır. Muzeyin xarici əlaqələr və elmi-kütləvi iş şöbəsinin müdiri, elmi işçi Emin Dadaşov AZƏRTAC-a müsahibəsində bu barədə ətraflı məlumat verib: “Azərbaycanın ilk muzeylərindən olan Milli Azərbaycan Tarixi Muzeyi maddi-mənəvi və tarixi irsimizin toplanması, qorunması, öyrənilməsi, nümayişi və təbliği istiqamətində səmərəli tədbirlər həyata keçirir. Muzeyin xarici əlaqələr və elmi-kütləvi iş şöbəsi müasir dövrün tələblərini nəzərə alaraq ziyarətçilərin tariximizə marağının artırılmasına xüsusi əhəmiyyət verir. Ziyarətçilərin, xüsusilə məktəblilərin, tələbələrin, gənclərin tariximizlə bağlı daha geniş şəkildə maarifləndirilməsi üçün muzeydə tematik klublar fəaliyyət göstərir. Məşhur sahibkar və mesenat Hacı Zeynalabdin Tağıyevin (1838-1924) adını daşıyan klub 2013-cü ildə yaradılıb. Məşhur xeyriyyəçinin həyat və fəaliyyətini araşdırmaq, ona və ailəsinə məxsus sənəd və əşyaları toplamaq, onun xidmətlərini Azərbaycanda və xarici ölkələrdə təbliğ etmək bu klubun əsas məqsədidir. Qeyd edək ki, bu il görkəmli xeyriyyəçi Hacı Zeynalabdin Tağıyevin 180 illiyi münasibətilə muzey ölkəmizdə və xaricdə geniş maarifləndirici tədbirlər keçirib”.\nAZERTAG.AZ :Milli Azərbaycan Tarixi Muzeyi gənclərin vətənpərvərlik ruhunda tərbiyəsinə xüsusi önəm verir\nAMEA-nın əməkdaşı beynəlxalq konfransın proqram komitəsində təmsil olunur\nMisirin “CHİVY” şirkətinin nümayəndələri AMEA-nın Yüksək Texnologiyalar Parkında olublar


Sabiq nazirimiz 2 milyon manatlıq avtomobili kimə satıb? -\n0\tSentyabr 28, 2019 3:31 axşam\nAxar.az xəbər verir ki, “Rolls-Royce Phantom Tranquillity” avtomobilinin konstruktorları onu yaradarkən Britaniyanın “Skylark” raketinin proqressiv texnologiyasından faydalanıblar. Avtomobilin interyerində kosmik raketlərin istehsalında istifadə olunan bir sıra elementlər, paslanmayan polad və 24-karatlıq qızıl istifadə olunub. Habelə 1906-cı ildə İsveçin Kiruna şəhərinə düşmüş “Muonionalust” meterotinin bir parçasının bədii işlənməsi salonda yer alır.\nQaynarinfo-nun araşdırmasına görə, Azərbaycanın ilk rəsmi avtomobil idxalçısı “İmprotex Motors” şirkəti 1998-ci ildə yaradılıb və əsas fəaliyyəti premium sinif avtomobillərlə bağlıdır. Rəsmi və eksklüziv idxalçı qismində “İmprotex Motors” Azərbaycanda BMV, BMV Motorrad, MINI, “Rolls-Royce Motor Cars” və “Yamaha” kimi dünya şöhrətli brendləri təmsil edir.\n“İmprotex Motors” BMV AG Konserninin Azərbaycanda rəsmi idxalçısı kimi fəaliyyətə başlayıb. Nazir olduğu dövrlərdə şirkəti sabiq əmək və əhalinin sosial müdafiəsi naziri Füzuli Ələkbərovun həyat yoldaşı İradə Ələkbərova və oğul Vüqar Ələkbərov idarə etsə də, keçmiş nazirin dostu olduğu deyilən Həsən İsmayılovun adına rəsmiləşdirilib.\nŞirkət sabiq əmək və əhalinin sosial müdafiəsi nazirinin “biznes imperiyasına” daxildir. Belə ki, keçmiş nazir 1991-ci ildə “İmprotex” şirkətini yaradıb, sonradan isə bu şirkət holdinqə çevrilib. Hazırda “İmprotex Group” kimi tanınır. İlk vaxtlar şirkət Azərbaycanda və keçmiş sovet respublikalarında yalnız ölkə daxilinə turizm turları təşkil edib. Bu fəaliyyət az müddət davam edib, sonradan şirkət biznesin müxtəlif sahələrində işə başlayıb.\nŞirkət sadə turların təşkilatçılığından baş ofisi Bakıda yerləşən, BƏƏ və Çində nümayəndəliyi olan çoxşaxəli bir korporasiyaya qədər inkişaf yolu keçib. Holdinq Azərbaycanda ilk özəl avia şirkətin – “İmair”in də yaradıcısıdır.\nSon illərdə isə xüsusilə holdinqə daxil olan “İmprotex Motor” sürətlə güclənməkdədir.\nOnun son olaraq 1 milyon dollar dəyərindəki dəbdəbəli “Rolls-Royce Phantom Tranquillity” avtomobilini kimə satdığı bəlli deyil.


Dini Allah'ın bildirdiyi şəkildə yaşaya bilmək üçün vicdanın səsinə tam qulaq asmaq lazımdır » www.derinbilgiler.net\nwww.derinbilgiler.net » Məqalələr » İmani » Dini Allah'ın bildirdiyi şəkildə yaşaya bilmək üçün vicdanın səsinə tam qulaq asmaq lazımdır\nDini Allah'ın bildirdiyi şəkildə yaşaya bilmək üçün vicdanın səsinə tam qulaq asmaq lazımdır\nMüəllif: Terish Tarix 26-07-2015, 01:59, Baxılıb: 445\nMüsəlmanın ən əhəmiyyətli xüsusiyyətlərindən biri hər an vicdanın səsinə qulaq asması və Allah'ın razı olacağı davranışlardakı həssaslığıdır. Müsəlman bütün həyatı boyunca Allah'ın ən məmnun olacağı rəftar nə olar deyə düşünər. Yalnız Allah'a yönələr və heç bir rəftarında başqa insanların razılığına və məmnuniyyətinə görə hərəkət edib onların gözündəki vəziyyətini düşünməz.Bəzi insanlar isə dini yaşayarkən vicdanlarının səsinə qulaq asmırlar. Onlar dinlərini böyüklərindən gördükləri ənənələrə və vərdişlərə görə yaşayırlar. Yalnız müəyyən ibadətləri yerinə yetirmək onlar üçün kifayətdir. Bu insanlar yaşadıqları mühitə uyğun olmaq və ya alışdıqları üçün dindar kimi görünən bir həyatı seçirlər. Halbuki, dini Allah'ın bildirdiyi şəkildə yaşaya bilmək üçün vicdanın səsinə tam qulaq asmaq lazımdır. Əks halda İslam əxlaqını yaşamaq qeyri-mümkün hala gəlir.Vicdanının səsinə daima qulaq asan insan hər an Allah üçün nə edə biləcəyini və hər vəziyyətdə ən gözəl rəftarın nə olacağını düşünür. Axirətdə peşman olacağı bir şey etməkdən çox çəkinir. Bu səbəbdən də gücünün və ağlının çatdığı nisbətdə hər an Allah rizasına ən uyğun olacaq şəkildə hərəkət etməyə cəhd edir.Allah “Fatir” surəsi 32-ci ayəsində insanların dinə bağlılıqlarını belə bildirir:Sonra Kitabı bəndələrimizdən seçdiklərimizə miras verdik. Onlardan kimisi özünə zülm edər, kimisi mötədil olar, kimisi də Allah'ın izni ilə yaxşı işlərdə irəli keçər. Bu böyük lütfdür! (Fatir surəsi, 32)Bu ayədə də Allah’ın bizə bildirdiyi kimi, insanların bir hissəsi onsuz da din əxlaqından uzaq yaşayırlar. Digər hissəsi isə vicdanlarının səsinə qulaq asmayanlardır. Bunlar orta yolu seçirlər. Nəfislərinə ağır gələn məsələlərdə çox vaxt vicdanlarının səsini dinləmir, nəfslərinə tabe olurlar.Allah'ın ayəsində bildirdiyi bir qrup da var ki, onlar xeyir işlər görməkdə yarışırlar. Həyatlarının hər anında vicdanlarının səsinə qulaq asan bu insanlar Allah'ın razılığına uyğun heç bir məsələdə daha azına razı olmurlar. Bütün vaxtlarını xeyir arxasında qaçaraq keçirərlər. Allahı, Quranı dini hər şeyin üstündə tutur, heç bir mövzuda əsla nəfslərinə məğlub olmamağa diqqət edir, həmişə vicdanlarının səsini dinləyirlər. Gözəl əxlaqda, fədakarlıqda, sevgidə, şəfqətdə həmişə önə atılırlar. Allah bu insanları cənnəti ilə müjdələmişdir.Onlar Allaha, axirət gününə inanır, (insanlara) yaxşı işlər görməyi əmr edir, (onları) pis əməllərdən çəkindirir və xeyirli işlər görməyə tələsirlər. Onlar əməlisaleh şəxslərdəndirlər. Onların yaxşılıq naminə etdikləri işlərdən heç biri inkar edilməz (mükafatsız qalmaz). Şübhəsiz ki, Allah müttəqi olanları tanıyır! (Ali-İmran surəsi 114, 115)Vəfa Kərimzadə\nDini Allah'ın bildirdiyi şəkildə yaşaya bilmək üçün vicdanın səsinə tam qu ...Vicdanlı müsəlman hər an Allahın razılığını qazanmağa çalışarVicdanın səsinə qulaq asmamaqVicdanını dinləyənlər daim qazanarlarVicdan və ruh


Elariz Elzaya şeir qoşdu: "Bir baxsana, mən tək baza" » www.tezadlar.az\nElariz Elzaya şeir qoşdu: "Bir baxsana, mən tək baza"\nMüğənni Elariz Məmmədoğlu əməkdar artist Elza Seyidcahana şeir həsr edib.\n"Tezadlar.az" xəbər verir ki, axşam.az-ın məlumatına görə, şeirini “Xəzər Maqazin”də səsləndirən müğənni həmkarına şeir yazmasının səbəbini belə izah edib:\n“Elza Seyidcahan xoruza aid şeir yazmışdı, orada səsləri də çıxarırdı. Baxıb dedim, necə şairdir: həm obraz verir, həm qafiyə tapır. Ona görə, Elza Seyidcahanın poeziyasından xoşum gəldi. Bu bacarıq məndə də var. Bəzi mahnılarımın sözlərini özüm yazıram”.\nDaha sonra Elariz Elza Seyidcahana qoşduğu şeiri səsləndirib:\nGözəllər gözəli Elza\nSənə həsrət qalıb şəhri-Penza,\nOxusam sənə helelyoza\nSu çiləyin torpağa, toza.\nHəsrət qalmışıq qoza\nBu nə əda, bu nə poza?\nGüllər içində Roza\nTəbii gözəl Elza.\nBəsdir özün qoydun naza,\nBəlkə basasan tormoza?\nVitamin ye, qlükoza,\nCanına bax, ay Elza,\nGecələr yat, ay Elza,\nSabahlar qalx, ay Elza.\nŞeirlər qoş tara, saza,\nQoyma qalsın ayaza\nSətirlərin köhnə, taza\nFikir vermə bahar-yaza,\nGəl baş vuraq Kür-Araza.\nGöz vurarıq ördək-qaza.\nOturmarıq naza, kamaza,\nBir baxsana, mən tək baza.\nŞair odur yaza-poza,\nHərdən qulaq asa caza.\nÖzünə bax, ay Elza,\nSözünə bax, ay Elza,\nGözünə bax, ay Elza,\nÜzümə bax, ay Elza,\nSən canımızsan, ay Elza,\nBaşa bəlasan, Elza.


Evdəki böcəklər qarşı ekoloji həllər » Qadınla.Com - Qadınlar Birİncidir!\nEvlərin ən çox qarşılaşılan problemi həşəratlar, ağcaqanadlar, qarışqalardır. 1. Divarlarda həşəratların girə biləcəyi hər cür çatlaqları və dəlikləri təmir edin.\nQapılaraqoruyucu pərdə taxın. Bu örtüklər ağcaqanadların yeməklərə qonmasına maneə olarsınız. loading... 40


Paytaxt və bölgə sakinlərinə təcili xəbərdarlıq\nVətəndaşlara iki təcili xəbərdarlıq\n13:09 09.02.2018 (Yenilənib 13:34 09.02.2018) Qısa URL\nFevralın 10-u gündüzdən 12-dək hava şəraitinin arabir yağıntılı olacağı, dağlıq ərazilərdə qar yağacağı, ayrı-ayrı yerlərdə intensiv olacağı gözlənilir\nBAKI, 9 fevral — Sputnik. Bakıda və Abşeron yarımadasında fevralın 10-da arabir yağış yağacağı, gecə və səhər bəzi yerlərdə intensiv olacağı gözlənilir. Sputnik Azərbaycan Ekologiya və Təbii Sərvətlər Nazirliyinin Milli Hidrometeorologiya Departamentinin məlumatına istinadən xəbər verir ki, şərq küləyi əsəcək.\nHavanın temperaturunun Abşeron yarımadasında gecə 2-5, gündüz 6-8, Bakıda gecə 3-5, gündüz 6-8 dərəcə isti olacağı gözlənilir. Atmosfer təzyiqi normadan yüksək 765 mm civə sütunu, nisbi rütubət 80-90 faiz təşkil edəcək.\nTibbi-meteoroloji proqnoza gəlincə: Fevralın 10-11-də Abşeron yarımadasında meteoroloji amillərin zəif və mülayim tərəddüdü meteohəssas insanlar üçün əlverişli olsa da, rütubətli hava şəraiti narahatlıq yarada bilər.\nBundan başqa nazirlik əhaliyə daha bir xəbərdarlıq edir: Bakıda və Abşeron yarımadasında fevralın 10-da hava şəraitinin qeyri-sabit keçəcəyi, arabir yağış yağacağı, gecə və səhər bəzi yerlərdə intensiv olacağı gözlənilir. Azərbaycanın bəzi rayonlarında fevralın 10-u gündüzdən 12-dək hava şəraitinin arabir yağıntılı olacağı, dağlıq ərazilərdə qar yağacağı, ayrı-ayrı yerlərdə intensiv olacağı gözlənilir.\nfevral, intensiv, Abşeron yarımadası, temperatur, qar, rayon, Bakı, gündüz, gecə, külək, hava, yağış


Ev Cəmiyyət MTRŞ ANS-i bağlamaqda qərarlıdır\nMilli Teleradio Şurası (MTRŞ) ANS telekanalının yayımının dayandırılması haqqında zəruri sənədləri məhkəməyə təqdim edib. Bu barədə MTRŞ rəhbəri Nuşirəvan Məhərrəmli bildirib. Onun sözlərinə görə, MTRŞ öz səlahiyyətləri çərçivəsində hərəkət edir, telekanalın bağlanması ilə qanuna tamamilə uyğundur.\nBelə ki, televiziya və ya radio qurumu bir il ərzində üç dəfə məsuliyyət tədbirlərinə məruz qalırsa, MTRŞ-nin onun bağlanması haqqında təşəbbüs irəli sürmək hüququ var.\nHazırki vəziyyətdə MTRŞ “öz hüququndan istifadə edərək”, ANS-i yayımını dayandırıb, deyə o bildirib. Bundan başqa, Məhərrəmli qeyd edib ki, ANS məhkəmələrin qanunvericiliyin pozulmasına görə kanala təyin etdiyi 161 min manat cəriməni ödəmir.\nXatırladaq ki, iyulun 18-də saat 18:30-da Türkiyə hakimiyyətinin “terrorçu” elan etdiyi, Amerikada yaşayan Fetullah Gülenin müsahibəsinin efirə verilməsi haqqında məlumatla əlaqədar ANS teleradiosunun yayımı dayandırılıb. MTRŞ ANS-i “terrorizmin təbliğində” ittiham edir.\nNövbəti gün MTRŞ bildirib ki, telekanalın lisenziyasının tamamilə ləğv edilməsi üçün məhkəməyə müraciət edəcək. Telekanal rəhbərliyi öz “səhvini” etiraf etsə də və ölkə rəhbərliyindən 22 iyul Milli Mətbuat Gününə qədər yayımı bərpa etməyi xahiş etsə də, bu, baş verməyib.\nƏvvəlki məqaləSumqayıtda dəhşətli hadisə – Sevgililərin meyiti qarajda tapıldı\nNövbəti məqalədəPenitensiar Xidmətin rəisinə yeni rütbə verilib\nGalaxy Note 7 smartfonlarının partlamasının səbəbi açıqlanıb\nBakı şəhər Narkoloji Dispanserinin sabiq baş həkiminin məhkəməsi başlayıb


Prezident sərəncamını imzaladı “Azərbaycan 2030: sosial-iqtisadi inkişafa dair Milli Prioritetlər” – AZƏRBAYCANDA VƏTƏNDAŞ CƏMİYYƏTİNİN İNKİŞAFINA YARDIM ASSOSİASİYASI\nPrezident sərəncamını imzaladı “Azərbaycan 2030: sosial-iqtisadi inkişafa dair Milli Prioritetlər”\nPrezident İlham Əliyev Serbiyanın Azərbaycanda yeni təyin olunmuş səfirinin etimadnaməsini qəbul edib\n2021-ci il 2 fevral tarixli Sərəncamı ilə təsdiq edilmişdir\nQüdrətli Dövlət və yüksək rifah cəmiyyəti\nÖtən əsrin sonlarında Azərbaycan mürəkkəb tarixi dövr yaşasa da, sosial-iqtisadi və mədəni həyatında böyük təkamül yolunu inamla keçərək sabit, təhlükəsiz və müasir həyat səviyyəsini təmin etmiş ölkə kimi dünyada tanındı. Ölkənin beynəlxalq nüfuzu əhəmiyyətli dərəcədə artmış, cəmiyyətdə dövlətçilik ənənələri güclənmiş, müasir sosial-iqtisadi infrastruktur quruculuğu uğurla həyata keçirilmişdir. İqtisadi inkişafdan qaynaqlanan yüksək maliyyə imkanları uzun illər makroiqtisadi sabitlik və artıma mühüm töhfə vermiş, təhlükəsizliyin təmini üçün güclü potensial yaratmışdır.\nQələbə nəticəsində işğaldan azad edilmiş ərazilərin ölkənin ümumi iqtisadiyyatına reinteqrasiyası, yeni beynəlxalq və regional nəqliyyat-logistika dəhlizlərinin imkanlarından faydalanmaq Azərbaycanın inkişafına böyük təkan verəcəkdir. Bu çərçivədə regionda təhlükəsizliyin, sabitliyin, rifahın və qarşılıqlı faydalı əməkdaşlığın formalaşması, eləcə də iqtisadi və ticarət əlaqələrinin inkişaf etməsi Cənubi Qafqazın lider dövləti olan Azərbaycanın region iqtisadiyyatının ümumi arxitekturasının müəyyən edilməsində rolunu daha da möhkəmləndirəcəkdir.\nUğurlu sosial-iqtisadi və siyasi nailiyyətlər, milli və multikultural dəyərlər qarşıdakı illərdə Şərqlə Qərbin qovşağı olan Azərbaycanın qüdrətinin daha da artacağına əminlik yaradır. Bu imkanlar 2030-cu ilə qədər olan mərhələdə Azərbaycanın iqtisadi suverenliyinin möhkəmləndirilməsinə və müasir həyat standartlarına əsaslanan yüksək sosial rifah cəmiyyətinə malik qüdrətli dövlətə çevrilməsinə zəmanət verir. Azərbaycan dövləti ölkədə əhalinin rifahının daha da artırılması üçün sosial yönümlü bazar iqtisadiyyatının inkişaf etdirilməsi yolunu seçmişdir.\nMilli sosial rifah səviyyəsinin davamlı artması məqsədilə yüksək, dayanıqlı, inklüziv və başlıca olaraq özəl təşəbbüslərə arxalanan iqtisadi artımın sürətlənməsi, azad edilmiş ərazilərə əhalinin qayıdışının təmini Azərbaycanın yeni inkişaf magistralının ideoloji nüvəsini təşkil edir. Ölkəmizin uzunmüddətli davamlı və sürətli inkişafı üçün cəmiyyət, biznes və dövlət üçlüyünün uğurlu əlaqəsi möhkəmləndiriləcəkdir. Dövlətin iqtisadiyyatda rolunun bazaryönlü islahatlar vasitəsilə effektiv və səmərəli idarə olunması, özəl mülkiyyət institutlarının gücləndirilməsi, biznesə dost dövlət idarəetməsi və xarici bazarlara yerli məhsulların çıxışını artırmaq məqsədilə ticarət rejimlərinin daha da liberallaşdırılması iqtisadi yüksəlişin təməl amilləri olacaq. Ölkədə özəl təşəbbüslərin yaradıcı və innovativ əsaslarla inkişaf etdirilməsi iqtisadi resursların daha yüksək əlavə dəyər yaradan sahələrə istiqamətlənməsini təmin edəcəkdir.\n1. dayanıqlı artan rəqabətqabiliyyətli iqtisadiyyat;\n4. işğaldan azad olunmuş ərazilərə böyük qayıdış;\n1. DAYANIQLI ARTAN RƏQABƏTQABİLİYYƏTLİ İQTİSADİYYAT\nUzunmüddətli dövrdə iqtisadi artım sağlam və tarazlı olmalıdır. Belə iqtisadi artım ölkənin davamlı inkişafı üçün möhkəm zəmin yaradacaq. Bu prioritetin effektiv həyata keçirilməsi üçün aşağıdakı iki məqsəd təmin olunmalıdır:\n– davamlı və yüksək iqtisadi artım;\n– daxili və xarici təsirlərə dayanıqlıq.\n1.1. Davamlı və yüksək iqtisadi artım\nİqtisadi artım vətəndaşların həyatına təsir göstərən başlıca amillərdən biridir. İqtisadiyyatı davamlı və yüksək templərlə artırmaqla ölkədə adambaşına düşən milli gəlirin yüksək səviyyəsinə nail olunmalıdır. İqtisadi artım yüksək gəlirli iş yerləri yaratmaqla həyat səviyyəsinin ilbəil yaxşılaşmasını təmin etməlidir.\nİqtisadi artımın davamlı olması, milli iqtisadiyyatın dərin şaxələnməsi, mallar və xidmətlər üzrə ixrac potensialının tam reallaşdırılması üçün yeni “hərəkətverici qüvvələr” tapılmalıdır. Neft sektoru sosial-iqtisadi inkişafın dayaqlarından biri olsa da, qeyri-neft iqtisadiyatı inkişafın mərkəzinə çevrilməlidir.\nİqtisadi artım qabaqcıl və effektiv özəl təşəbbüslərə söykənməli, dövlət və özəl əməkdaşlığı gücləndirilməlidir. Yenilikçiliyə malik özəl sektorda aktivlik daha da canlandırılmalı, qeyri-neft sektorunun maliyyələşməsində özəl sektorun payı artırılmalıdır.\nÖzəl sektorun, xüsusilə də kiçik və orta sahibkarlığın iqtisadi artımın və məşğulluğun başlıca mənbəyinə çevrilməsi üçün işgüzar mühit əhəmiyyətli dərəcədə yaxşılaşdırılmalı, məhkəmə-hüquq sistemində şəffaflıq artırılmalı, haqsız rəqabətin qarşısı alınmalıdır. Yeni və şəffaf özəlləşmə strategiyası həyata keçirilməlidir. Biznesin təşviqi mexanizmlərinin iqtisadi səmərəsi artırılmalıdır. Vergi və gömrük siyasəti dövlət büdcəsinin xərclərinin təmin edilməsi üçün adekvat imkanlar yaratmaqla yanaşı, sahibkarlıq fəaliyyətinin stimullaşdırılmasına xidmət etməlidir.\nİqtisadiyyatda uzunmüddətli investisiya resurslarının əsas mənbəyi olan kapital və sığorta bazarının inkişafı sürətləndirilməlidir. Milli bank sektorunun dayanıqlığı təmin olunmalı, ona olan etimad yüksəlməli, real iqtisadiyyatın maliyyələşdiriməsində bankların payı artırılmalı və sahibkarlıq fəaliyyətinin inkişafına təkan verməlidir. Bank kreditlərinin sahibkarlıq fəaliyyəti üçün əlçatanlığını təmin edəcək real işlək mexanizmlər hərəkətə gətirilməli, bank kreditlərinin təminatı məsələlərində bürokratik əngəllər aradan qaldırılmalıdır.\nÖlkə iqtisadiyyatına birbaşa xarici investisiyaların, o cümlədən infrastruktur sahələrinə strateji investorların cəlb olunması təmin edilməlidir. Lakin bu zaman ölkənin milli maraqlarının qorunması və xarici investorlara rəqabət mühitinin yaradılması ilə investisiyaların səmərəli tənzimlənməsi diqqət mərkəzində olmalıdır.\nDövlət investisiyalarının və dövlət şirkətlərinin fəaliyyətinin iqtisadi səmərəsi yüksəldilməli, bu sahədə şəffaflıq səviyyəsi artırılmalıdır. Dövlət şirkətlərinin kommersiya prinsipləri əsasında fəaliyyət göstərmələri üçün zəmin yaradılmalı, qabaqcıl beynəlxalq təcrübə nəzərə alınmaqla korporativ idarəetmə standartları tətbiq edilməli və gəlirlilik səviyyələrinin artırılması təmin olunmalıdır.\nKölgə iqtisadiyyatı minimuma endirilməli, özəl və dövlət sektorunda şəffaflıq səviyyəsi ən yüksək standartlara çatdırılmalıdır. İqtisadi idarəetmədə müasir korporativ davranış mədəniyyətinin tətbiqi genişləndirilməli və təşviq olunmalı, korrupsiya ilə mübarizə gücləndirilməli, yeni çağırışlara cavab verən müasir dövlət qulluğu sistemi və etikası formalaşmalıdır.\n1.2. Daxili və xarici təsirlərə dayanıqlıq\nMilli iqtisadiyyatımız qlobal iqtisadiyyatın tərkib hissəsi olduğundan, xarici mühitdən təsirlənə bilir. Bu səbəbdən uzunmüddətli dövrdə iqtisadiyyatın daxili və xarici təsirlərə dayanıqlığı gücləndirilməli, makroiqtisadi sabitlik daha da möhkəmləndirilməlidir. Ölkədə makroiqtisadi sabitliyin və dayanıqlığın gücləndirilməsi məqsədilə yeni reallıqlara uyğun büdcə qaydasına əsaslanan fiskal çərçivə formalaşdırılmalıdır.\nYalnız şaxələnmiş iqtisadiyyat dayanıqlı ola bilər. Bunun üçün əsas məqsəd iqtisadiyyatda qeyri-neft sektorunun payının artmasına nail olmaqdır.\nXarici təsirlərə dayanıqlıq sütünlarından birini dövlətin valyuta ehtiyatları, digərini isə intizamlı borclanma təşkil edir. Xarici valyuta ehtiyatlarının dayanıqlı səviyyədə saxlanılması üçün Dövlət Neft Fondundan transfertin dövlət büdcəsində payı tədricən azaldılmalıdır. Məcmu borc makroiqtisadi sabitliyə, o cümlədən dövlət büdcəsinin sabitliyinə xidmət etməlidir. Daxili borcun idarə edilməsi ölkədə maliyyə bazarlarının inkişafını dəstəkləməli, xarici dövlət borcunun dayanıqlı səviyyəsi qorunmalı, dövlət şirkətlərinin borclanmalarına nəzarət gücləndirilməli və bu əsaslarda dövlət və kvazi-dövlət borcunun idarəedilməsi təşkil olunmalıdır.\nMakroiqtisadi sabitliyin əsas meyarı olan qiymətlərin aşağı və stabil olması təmin edilməlidir. Belə bir sabitlik iqtisadiyyatda gözləntiləri yaxşılaşdırmalı, əhalinin yığımlarını dəyərsizləşmədən qorumalı və investisiyaları artırmalıdır. Qiymətlərin sabitliyi daha effektiv lövbər vasitəsilə təmin edilməlidir. Makroiqtisadi sabitliyin digər mühüm meyarı olan dayanıqlı maliyyə sabitliyi maliyyə bazarlarının daim effektiv və səmərəli fəaliyyət göstərməsini, maliyyə dərinliyinin artmasını və maliyyəyə çıxışın genişlənməsini şərtləndirməlidir. Makroiqtisadi və maliyyə sabitliyini təmin edən idarəetmənin institusional çərçivəsi təkmilləşdirilməlidir.\n2. DİNAMİK, İNKLÜZİV VƏ SOSİAL ƏDALƏTƏ ƏSASLANAN CƏMİYYƏT\nDavamlı və yüksək iqtisadi artım dinamik və inklüziv cəmiyyətin formalaşmasına xidmət etməli, hər bir vətəndaş öz həyatında bu inkişafı hiss etməlidir. İnsanların sosial statusundan və yaşadığı ərazidən asılı olmayaraq iqtisadi imkanlara çıxışı bərabər və ədalətli olmalıdır. Bu prioritet aşağıdakı üç məqsəd əsasında uğurla reallaşa bilər:\n– inkişafdan hər bir vətəndaşın bəhrələnməsi;\n– yüksək və ədalətli sosial təminat, inklüziv cəmiyyət;\n– paytaxt və regionların tarazlı inkişafı.\n2.1. İnkişafdan hər bir vətəndaşın bəhrələnməsi\n2.2. Yüksək və ədalətli sosial təminat, inklüziv cəmiyyət\nÖlkənin bütün təbəqələri cəmiyyətin ayrılmaz hissəsidir və dövlət onların qayğısına qalmalıdır. Ölkədə yoxsulluq səviyyəsinin minimuma endirilməsi və aşağı işsizlik səviyyəsi, eləcə də yoxsul təbəqənin ehtiyaclarının qarşılanmasına yönələn ünvanlı yardımların əhatə dairəsinin genişləndirilməsi vətəndaşların sosial müdafiəsinə əlavə imkanlar yaradır.\nSosial təminat sisteminin daha effektiv və ədalətli olması hesabına aşağıgəlirli və yoxsulluğa həssas təbəqənin, əlilliyi olan şəxslərin, o cümlədən sağlamlıq imkanları məhdud 18 yaşadək uşaqların sosial müdafiəsi və sosial təminatı gücləndirilməlidir. Bu məqsədlə ölkədə pensiya, müavinət, təqaüd və digər sosial ödənişlərin minimum məbləğlərinin layiqli səviyyəsinə nail olunmalıdır. Pensiya təminatı sisteminin uzunmüddətli inkişafı üçün onun maliyyə dayanıqlığı gücləndirilməli, pensiya məbləğinin ödənilən sığorta haqqına mütənasibliyi artırılmalıdır.\nƏlilliyi olan şəxslər, o cümlədən sağlamlıq imkanları məhdud 18 yaşadək uşaqlar üçün tələb olunan sosial reabilitasiya infrastrukturu əlçatan olmalı, bu şəxslərin məşğulluğuna dəstək proqramları genişləndirilməli, sosial təminatı gücləndirilməlidir. Sosial cəhətdən həssas əhali qruplarının maraq və mənafelərinə cavab verən, onlara bərabər iştirak imkanları yaradan sosial xidmətlər sistemi təmin olunmalıdır.\n2.3. Paytaxt və regionların tarazlı inkişafı\nÖtən dövrdə regionlarla müqayisədə ölkəmizin paytaxtı daha sürətlə inkişaf etmişdir. Uzunmüddətli dövrdə əsas məqsədimiz regionların inkişafının paytaxtın inkişaf səviyyəsinə uyğunlaşdırmaqdır. Bunun üçün regionlarda zəruri olan bütün iqtisadi və sosial infrastruktur yaradılmışdır.\nRegionlarda iqtisadi aktivliyin daha da artırılması üçün mövcud iş qüvvəsi və bütün resurslar tamamilə iqtisadi dövriyyəyə cəlb edilməlidir. Regionların sürətli inkişafı insanların keyfiyyətli iqtisadi imkanlara və fiziki infrastruktura çıxışı ilə müşayiət olunmalıdır. Regionlar paytaxtla müqayisə oluna biləcək yaşayış standartlarına malik olmalıdır. Bu, regionların milli gəlirdə payının artırılmasını təmin edəcəkdir.\n3. RƏQABƏTLİ İNSAN KAPİTALI VƏ MÜASİR İNNOVASİYALAR MƏKANI\nSon dövrlərdə dünya iqtisadiyyatında müşahidə olunan inqilabi texnoloji dəyişikliklər şəraitində ölkələrarası rəqabət daha da artmışdır. Perspektiv həyat dərin rəqəmsallaşma, yeni texnologiyaların aktiv tətbiqi və insan iştirakı olmadan ən müasir sahələrin sürətli inkişafı ilə səciyyəvi olacaqdır.\nGələcək illərdə dünyada artan rəqabətə hazır olmaq üçün hər bir ölkənin prioriteti yüksək rəqabətli insan kapitalını formalaşdırmaqdır. Bunun üçün müasir təhsil, innovasiyaları təşviq edən münbit şərait və insanların sağlamlığı əsas şərtdir.\nBu prioritetin uğurla reallaşdırılması üçün aşağıdakı üç məqsədə nail olunmalıdır:\n– XXI əsrin tələblərinə uyğun təhsil;\n– yaradıcı və innovativ cəmiyyət;\n– vətəndaşların sağlam həyat tərzi.\n3.1. XXI əsrin tələblərinə uyğun təhsil\nDünyada artan rəqabətə davam gətirə bilmək üçün iqtisadiyyatın uzunmüddətli inkişafı müasir və güclü təhsilə arxalanmalıdır. Məhz təhsil vasitəsilə insan kapitalının milli sərvətdə iştirak payı davamlı şəkildə artırılmalıdır. Strateji dövrdə kompetensiya, sosial vərdişlər və bacarıqların harmoniyada inkişafına əsaslanan “ömürboyu təhsil”ə xüsusi önəm verilməlidir. Erkən və məktəbəqədər təhsilin əhatə dairəsi genişlənməli və mərhələlərlə müvafiq yaşda olan bütün uşaqları əhatə etməlidir.\nCəmiyyətin inkişafının təminatçısı olan ümumi təhsilin gücləndirilməsi üçün təhsil sistemində gedən modernləşmə davam etdirilməli, məzmun islahatları dərinləşməli, inteqrativ tədris təcrübəsi inkişaf etdirilməlidir. Bu əsasda ölkənin beynəlxalq qiymətləndirmələrdə (PISA, PIRLS, TIMSS, ICILS) mövqeyinin əhəmiyyətli dərəcədə yaxşılaşmasına nail olunmalıdır.\nTəhsil sistemi gənc nəsli gələcək rəqəmsal texnologiyalar dövrünə hazırlamaq üçün onlara məktəb yaşından rəqəmsal səriştələrin aşılanmasına diqqət yetirməli, indikindən əsaslı şəkildə fərqlənən yeni bacarıqlar, ixtisaslar və peşələr verməlidir.\nİnsanların yüksək keyfiyyətli təhsil almaq imkanları genişləndirilməli, kadr hazırlığı əmək bazarının tələblərinə uyğunlaşmalıdır, peşə hazırlığı sisteminin inkişaf etdirilməsi tədbirləri çərçivəsində beynəlxalq sertifikatlara uyğun mütəxəssislər hazırlanmalıdır.\nGüclü təhsil hesabına yüksək peşə bacarıqlarına malik insan kapitalı yaratmaq üçün ali təhsil müəssisələrinin beynəlxalq səviyyədə keyfiyyət baxımından rəqabətədavamlığı təmin olunmalıdır.\n3.2. Yaradıcı və innovativ cəmiyyət\nGələcək dövrdə ən müasir texnoloji sahələri və innovasiyaları dəstəkləyən rəqəmsal cəmiyyət inkişafın aparıcı qüvvəsinə çevriləcəkdir. Ölkəni rəqabətdə irəli aparmaq üçün cəmiyyətin yaradıcılığını və innovativliyini stimullaşdıran ekosistem qurulmalıdır.\nYeni dövrdə qurulacaq ekosistem (müvafiq təşviqlər, inkubasiya və akselerasiya mərkəzləri, dövlət-özəl əməkdaşlığı əsasında maliyyələşmə modelləri, vençur və kraudfandinq institutları və s.) iqtisadiyyatın texnoloji tutumluluğunun artırılmasına yönləndirilməlidir. Dünyada gedən sürətli texnoloji tərəqqiyə çevik uyğunlaşmaqla texnoloji ixrac məkanına çevrilmək üçün perspektivlər yaradılmalıdır. Bu məqsədlə emal sənayesinin inkişafı dərinləşdirilməli, elmtutumlu və yüksək gəlir yaradan orta və yüksək texnoloji sahələrin inkişafı təmin edilməlidir. Nəticəyönümlü elmi tədqiqatların təşviqi üçün rəqabətli maliyyələşdirmə mexanizmləri formalaşdırılmalıdır.\n3.3. Vətəndaşların sağlam həyat tərzi\nVətəndaşların uzunömürlülüyü və sağlam həyat tərzi təmin edilməlidir. Bu, vətəndaşların məhsuldar fəaliyyəti və sosial rifahının artırılması üçün mühümdür. Sağlamlıq və uzunömürlülük ölkədə səhiyyə sisteminin keyfiyyətindən birbaşa asılı olacaqdır. Müasir innovasiyaların səhiyyədə tətbiqi sahəsində yüksək nəticələr əldə edilməklə, keyfiyyətli səhiyyə xidmətlərinin milli gəlirin yaranmasında payı artırılmalıdır.\nKeyfiyyətli səhiyyə və sağlam həyat tərzi hesabına əhalinin orta ömür müddətinin artımına nail olunmalıdır.\n4. İŞĞALDAN AZAD OLUNMUŞ ƏRAZİLƏRƏ BÖYÜK QAYIDIŞ\nAzərbaycanın ərazi bütövlüyünün təmin olunması xalqımızın çoxəsrlik tarixində möhtəşəm yer tutur. Dövlət sərhədlərini bərpa etməklə Azərbaycan xalqı son bir əsrdə hərbi və diplomatik sahədə ən böyük zəfərə nail oldu. Qələbənin əbədiləşdirilməsi üçün öz doğma torpaqlarından köçkün düşən insanların vətənə qayıdışı təmin olunmalıdır. Bu Böyük Qayıdış vətəndaşlarımızın işğaldan azad edilmiş ərazilərdə dayanıqlı məskunlaşmasında və bu ərazilərin ölkənin iqtisadi fəaliyyətinə qoşulmasında bir körpü olacaqdır.\nRegionda yeni beynəlxalq və regional nəqliyyat-logistika dəhlizinin bərpa olunması ölkəmizin qlobal bazarlara çıxış imkanlarını artırmaqla yanaşı, işğaldan azad edilmiş ərazilərin inkişafına əhəmiyyətli təkan verəcəkdir.\nƏvvəlki dövrlərdə olduğu kimi, işğaldan azad edilmiş ərazilərə qayıdan insanların təhlükəsiz yaşayışı təmin edilməli, bu region ölkənin ən abad guşələrindən birinə çevrilməlidir. Müasir həyatın əsası olan layiqli yaşayışın bərpası üçün bütün sahələrdə quruculuğa nail olunmalıdır. Bu, stimullar əsasında və dövlət-özəl tərəfdaşlığının inkişafı çərçivəsində həyata keçirilməlidir. Yalnız belə şəraitdə işğaldan azad olunan ərazilərin Azərbaycanın böyük gələcəyinə tam inteqrasiyasını təmin etmək mümkündür.\nBu prioritetin uğurla reallaşdırılması üçün aşağıdakı iki məqsədə nail olunmalıdır:\n– dayanıqlı məskunlaşma;\n– iqtisadi fəaliyyətə reinteqrasiya.\n4.1. Dayanıqlı məskunlaşma\nAzərbaycanın tarixi ərazi suverenliyinin bərpası əhalinin öz doğma torpaqlarına qayıdaraq yaşaması üçün yeni mərhələ yaratmışdır. İşğaldan azad olunmuş bölgələrdə əhalinin dayanıqlı məskunlaşması təmin edilməlidir. Bu məqsədlə həmin ərazilər cəmiyyətin ən sağlam, müasir və abad yaşayış mühitinə çevrilməli, dayanıqlı məskunlaşma üçün müasir prinsiplərə əsaslanan komfortlu yaşayış mühiti yaradılmalıdır.\nHərtərəfli təhlükəsiz və əlverişli həyat şəraitinin yaradılması vətəndaşların əbədi məskunlaşması üçün böyük əhəmiyyət daşıyacaq. Bunun üçün yeni ərazilərdə layiqli yaşayış təmin edilməli, müasir infrastruktur qurulmalı, rahat həyat tərzi və müasir xidmətlərə əlçatanlıq olmalıdır. Regionun iqtisadi potensialından səmərəli istifadə olunmaqla, əhalinin məskunlaşma səviyyəsinin işğaldan əvvəlki səviyyəyə çatdırılması təmin edilməlidir.\n4.2. İqtisadi fəaliyyətə reinteqrasiya\nİşğaldan azad edilmiş ərazilərin ölkənin iqtisadi və sosial simasında tarixi mövqeyi bərpa edilməlidir. Yeni bölgə iqtisadi fəaliyyətin aparıcı həlqələrindən birinə çevrilməli və ölkənin digər regionlarına uyğun inkişaf səviyyəsinə malik olmalıdır. Regionun dayanıqlı inkişafı burada iqtisadiyyatın ehtiyaclarının doğru resurslarla təmin edilməsindən asılı olacaq, təbii resurs bolluğu və qazanılan tarixi imic bu ərazilərə sərmayə cəlbinə imkan verəcəkdir.\nMöhkəm təməl üzərində qurulan yaşayışı təmin etməklə bölgənin ölkə üzrə iqtisadi fəaliyyətdə payını işğaldan öncəki vəziyyətə çatdıra və onu davamlı artıra bilərik. Bu prosesdə zəruri stimullara əsaslanan özəl təşəbbüslərin hərtərəfli təşviqi, eləcə də dövlət-özəl tərəfdaşlığının inkişafı vacibdir.\n5. TƏMİZ ƏTRAF MÜHİT VƏ “YAŞIL ARTIM” ÖLKƏSİ\nQlobal iqlim dəyişikliklərinin miqyasını nəzərə alaraq ekoloji təmiz texnologiyaların tətbiqinə əhəmiyyətli yer verilməli, təmiz enerji mənbələrindən istifadə, tullantıların təkrar emalı və çirklənmiş ərazilərin bərpası təşviq edilməlidir. Bu, istilik effekti yaradan qaz emissiyasını beynəlxalq normalara uyğun səviyyədə saxlanılması istiqamətində göstərilən səylərə mühüm töhfə olacaqdır.\nÖlkənin perspektiv iqtisadi inkişafı ilə bərabər ətraf mühitin sağlamlaşdırılması, yaşıllıqların sürətli bərpası və artırılması, su ehtiyatlarından və dayanıqlı enerji mənbələrindən səmərəli istifadə təmin edilməlidir. Bu prioritet daxilində strateji dövrdə aşağıdakı iki məqsədin effektiv reallaşdırılmasına nail olunmalıdır:\n– yüksək keyfiyyətli ekoloji mühit;\n– yaşıl enerji məkanı.\n5.1. Yüksək keyfiyyətli ekoloji mühit\nÖlkədə keyfiyyətli və təmiz ekoloji mühit qorunmalı və resurslardan səmərəli istifadə təmin edilməlidir. Uzun illər ərzində yaranan ekoloji problemlərin kompleks həlli və bu sahədə davamlı inkişaf diqqət mərkəzində olmalıdır.\nGələcək illərdə iqtisadi və demoqrafik artımdan ətraf mühitə gələ bilən risklər azaldılmalıdır. Bu məqsədlə ölkədə ümumi ərazidə yaşıllıqların payı artırılmalıdır.\nİqtisadi artımla ekoloji mühit tarazlı olmalıdır. Ölkədə yararsız torpaq sahələri dövriyyəyə cəlb edilməklə mövcud resurslarımız bərpa edilməlidir. Ölkənin keyfiyyətli suya tələbatı su resurslarından səmərəli istifadə etməklə ödənilməlidir.\n5.2. Yaşıl enerji məkanı\nStrateji dövrdə qabaqcıl ölkələrdə alternativ və bərpa olunan enerji mənbələrindən istifadə xüsusilə daha çox artacaqdır. Bunu nəzərə alaraq, ölkədə enerjidən səmərəli istifadə edilməli və yeni dayanıqlı enerji mənbələrinə üstünlük verilməlidir.\nİndiki və gələcək nəsillərin tələbatını dolğun ödəmək məqsədilə ekoloji baxımdan əlverişli olan “yaşıl” texnologiyaların tətbiqi genişləndirilməlidir. Elmi-texniki potensiala əsaslanmaqla iqtisadiyyatın bütün sahələrində alternativ və bərpa olunan enerji mənbələrinin ilkin istehlakda payı artırılmalı və iqlim dəyişikliklərinə təsir azaldılmalıdır. Ekoloji təmiz nəqliyyat vasitələrindən istifadə edilməsi ətraf mühitə və atmosfer havasının keyfiyyətinə müsbət təsir göstərəcəkdir.\nAzərbaycan 614 CƏMİYYƏT 628 İQTİSADİYYAT 200 MƏDƏNİYYƏT 179 Məmləkətdə 1466 SƏNƏDLƏR 44 XƏBƏRLƏR 731 slider 1742\nİntiqam Babayev: Gənclərimiz Qarabağın dirçəldilməsi prosesində iştirak etmək arzusundadırlar


«Konqresdə qələbə hələ tam qələbə demək deyil»\n2022, 18 Yanvar, çərşənbə axşamı, Bakı vaxtı 20:06\nHikmət Hacızadə və Aydın Mirzəzadə ilə söhbət, 11 noyabr 2006\n«Panorama» adlı həftəlik radio-icmalda noyabrın 7-də ABŞ Konqresinə keçirilən seçkilərdən bəhs olunur. Studiyamızın qonaqları isə millət vəkili Aydın Mirzəzadə və «FAR» İqtisadi və Siyasi Araşdırmalar Mərkəzinin rəhbəri Hikmət Hacızadədir.\nSUAL: Noyabrın 7-də Birləşmiş Ştatlarda Konqresə seçkilər oldu. Seçkilərdə prezident Corc Buşa müxalifətdə olan demokratlar qələbə qazandılar. Onlar artıq Konqresdə üstünlüyə malikdirlər. Necə hesab edirsiniz, demokratların Konqresdə üstünlük təşkil etməsi bu ölkənin xarici siyasətində mühüm yeniliklərə səbəb ola bilərmi? Səbəb ola bilərsə, Sizcə, Azərbaycanın burada payı nədən ibarət olacaq?\nHİKMƏT HACIZADƏ: Amerikanın siyasi sistemi belədir ki, orada hakimiyyət bölünüb. Konqresdə qələbə hələ ki, tam qələbə demək deyil. Orada «check and balance» [nəzarət və balans] sistemi var, o, qoymur ki, hakimiyyətin bir qolunda qələbə çalmış qüvvə tam hakimlik etsin. Odur ki, dəyişikliklər çox cüzi olacaq. Onu da nəzərə almaq lazımdır ki, Konqresin o qədər də xarici siyasətə qarışmaq imkanı yoxdur. Onun bura müdaxiləsi iki hissədən ibarət ola bilər: xarici siyasətin büdcəsini müəyyən etmək və xarici siyasətlə bağlı qanunlar ortaya qoymaq. Məsələn, Azərbaycana Amerikanın hökumət yardımını qadağan edən məşhur 907-ci düzəliş də Konqresin siyasətə «töhfəsi» idi. Amma prezident onu da məharətlə addayıb keçib və Azərbaycana yardımlar edilir... Bir şeyi də qeyd etmək istəyirəm ki, ümumiyyətlə, demokratların xarici siyasətdə deməyə kəskin bir sözü yoxdur. Nəyi dəyişsinlər, məsəl üçün? Seçkilər ərəfəsində onlar İraq siyasətini kəskin tənqid edirdilər. Amma seçki ərəfəsində çox şey deyilir. Əslində, manevr üçün çox az yer var.\nAYDIN MİRZƏZADƏ: ABŞ-ın siyasi həyatında müəyyən oturuşmuş ənənələr var... Birincisi, Ağ Evdə bir partiyanın nümayəndəsi 8-12 ildən çox qalmır, o birisi partiya onu əvəz edir... İkincisi, çox az halda bir partiya hər iki orqana – həm qanunverici, həm də icra orqanına rəhbərlik edir. Bu istisnadır, nəinki bir ənənə... Xarici siyasəti bir qayda olaraq prezident müəyyənləşdirir... Amma bir vacib faktor var: demokratlar 2008-ci ildə prezident kürsüsünə yiyələnməkdə həddən artıq iddialıdırlar, ciddi hazırlaşırlar. Bu baxımdan, onlar Konqres tribunasından xarici siyasətin tənqidi üçün çox ciddi surətdə istifadə edə bilərlər. Burada vacib deyil ki, onların tənqid etdiyi sahələrə dair konkret proqramları olsun. Məsələn, İraq siyasətini tənqid edəcəklər, ancaq deməyəcəklər ki, 2008-ci ildə hakimiyyətə qayıtdıqdan sonra biz qoşunları bir ay ərzində çıxaracağıq, İraq xalqından üzr istəyəcəyik və yaxud bir də belə bir şey baş verməyəcək. Avropa ölkələrindən fərqli olaraq Amerikada sağ-sol partiya anlayışı yoxdur. Hər iki partiya Amerikanın milli maraqlarına kifayət qədər bağlı partiyalardır. İraqa qoşun yeridilməsi heç də Corc Buşun özünün istəyi, yaxud da Respublikaçılar Partiyasının siyasəti deyildi. Bu, ümumilikdə həmin dövrdə ABŞ-ın milli maraqlarına cavab verən bir aksiya idi. Mən də bu fikirdəyəm ki, demokratlar Konqresdə çoxluq qazanmaqla xarici siyasətə elə ciddi təsir edə bilməyəcəklər.\nSUAL: Bəzi proqnozlar səslənir ki, demokratlar növbəti prezident seçkisində qələbə qazansalar, onlar 907-ci düzəlişi bərpa edə, erməni soyqırımı iddialarını tanıya bilərlər. Siz bilən, bu, nə dərəcədə realdır?\nHİKMƏT HACIZADƏ: Məncə, bunlar olmayacaq. Erməni lobbisi, seçicisi nə bacardısa, onlardan qopardı. O da 907-ci düzəliş idi. Bir-iki ştatda soyqırımı məsələsini qaldırdırlar. Amma Amerikanın köklü maraqları Azərbaycan və Türkiyəylə əməkdaşlıq tələb edir. Xüsusilə də indi anti-terror və nüvə proqramları – Koreya, İran məsələsində Azərbaycan çox vacibdir.\nAYDIN MİRZƏZADƏ: Erməni soyqırımı iddialarını Amerika dövləti heç bir zaman özünün milli maraqlarından öndə qoya bilməz. Hal-hazırkı dövrdə Yaxın Şərqdə Türkiyənin nüfuzunun artdığını, eyni zamanda bu məsələnin siyasi əhəmiyyətini itirdiyini nəzərə alaraq, hesab etmirəm ki, onlar erməni soyqırımını tanıya, yaxud da 907-ci düzəlişi yenidən bərpa edə bilərlər. 907-ci düzəliş 1992-ci ilə xas olan bir cəhət idi, dünya o vaxtdan bəri kifayət qədər dəyişib...\nSUAL: Demokratların qələbəsi Sizcə, İran məsələsini müəyyən müddət üçün də olsa, gündəmdən çıxara bilərmi?\nHİKMƏT HACIZADƏ: Yox, məncə, çıxara bilməz. Dediyim kimi, manevr üçün çərçivə çox dardır. Hələ ki, İrana qarşı heç təzyiq, sanksiyalar yoxdur, yalnız kəskin söhbətlərdir... Corc Buş administrasiyası dünyada sülhpərvər qüvvələrə üz tutub demişdi ki, gedin, danışın. Mən qarışmıram, gedin, İranı yola gətirin, sülhlə həll edək bu məsələni. Bu proses iki il davam etdi, amma alınmadı heç nə. İndi demokrat gəlib neyləyəcək?\nAYDIN MİRZƏZADƏ: Demokratların qələbəsi Amerika cəmiyyətində Buşun İraq siyasətindən narazılıq dalğasında mümkün oldu. Məncə, demokratlar cəmiyyətin əhval-ruhiyyəsinə görə hərəkət edəcəklər. Çünki prezident seçkisində özlərinin qələbəsini təmin etmək üçün onlar qarşıda qalan iki il ərzində Konqresin tribunasından maksimum istifadə etməyə çalışacaqlar. Amerikanın vətəndaşları İrana qarşı münasibətdə necədirlərsə, demokratların siyasəti də o cür olacaq. Ancaq mən Hikmət müəllimin fikirləri ilə razıyam ki, burada söhbət partiya və ya prezidentin siyasətindən yox, ABŞ-ın dövlət maraqlarından gedir. İrana qarşı münasibətdə aksentlər dəyişə bilər, müəyyən məsələlərdə yumşalma, müəyyən məsələlərdə sərtlik ola bilər. Amma ümumilikdə, ABŞ-ın İrana qarşı siyasətində köklü dəyişikliyin olmasını, İranın nüvə sınaqlarını davam etdirməsinə Amerika administrasiyasının razılıq verməsini mümkün saymıram.\nSUAL: Qısaca proqnoz xarakterli sual: Siz bilən, demokratlar Amerikada Konqresdə qazandıqları bu üstünlüyü növbəti prezident seçkisində saxlaya biləcəklərmi?\nHİKMƏT HACIZADƏ: Hesab edirəm ki, saxlayacaqlar, çünki, prezident administrasiyasının vəzifələri indi olduqca çətindir.\nAYDIN MİRZƏZADƏ: Demək çətindir, qüvvələr bərabərdir. Burada hər qüvvənin içərisində müəyyən faktorlar rol oynayır, ona görə də mən hər hansı bir şərh verməyə çətinlik çəkirəm.\nSÖHBƏTİ ƏTRAFLI DİNLƏYİN


Formula 1 biletlərinin satışı davam edir, biletləri artıq 24 ölkədən alıblar\n9 Yan. 2017 16:57\n“Bakıda keçiriləcək növbəti Formula 1 yarışları üçün bilet satışları normal qaydada davam edir. Artıq 24 ölkədən yarışlara biletlər alınıb”. Bunu Trend-ə Bakı Şəhər Halqasının Marketinq və kommunikasiya şöbəsinin rəhbəri Nigar Arpadarai deyib.\nN.Arpadarai bildirib ki, 2016-cı il dekabrın 1-dən 2017-ci il yanvarın 31-ə qədər bilet satışında endirim kampaniyasıdır: “İndiki mərhələdə yarışlara 24 ölkədən bilet alınıb. Rusiyadan, Avropa ölkələrindən biletləri daha çox alırlar. Ərəb ölkələrindən də yarışlara maraq çox böyükdür. Hesab edirik ki, konsert proqramını elan edəndən sonra biletlər daha çox alınacaq".\nŞöbə rəhbəri qeyd edib ki, ötən illə müqayisədə bu il dünya ölkələrindən yarışa maraq daha böyükdür: "Çünki yarış keçən il Bakıda ilk dəfə keçirilirdi. Hazırda bilet satışı ötən ildəkindən daha çoxdur. Bu da bizi çox sevindirir”.\nN.Arpadarai vurğulayıb ki, bu dəfə də maraqlı konsert proqramı təşkil olunacaq, dünya ulduzları ölkəmizə dəvət olunacaqlar.\nN.Arpadarai Formula-1 yarışının keçirilməsi ilə bağlı bütün işlərin plana uyğun aparıldığını bildirib: “Tikinti işlərinə mart ayından sonra başlanılacaq və mərhələli şəkildə həyata keçiriləcək. Könüllülərin cəlb olunması, təbliğat ilə bağlı işlər də plana uyğun olaraq davam etdirilir”.


Tahir Kərimov Salyandakı villasını neçiyə satır? “Lotu Quli”dən sirli cavab gəldi: &# Astara Təhsil şöbəsində milyonlar necə yeyilib? YASAMALDA dini REYD “Hyundai” şirkəti çökür Prezidentlərin şəxsi aşbazları Hindistana çağırı Neft 40 dollara kimi ucuzlaşacaq – ANALİTİ İran seçkilər ərəfəsində: növbəti prezident kim İsmayıllıda qışa hazırlıq məsələləri müzakirə ol Sərnişindaşımada qiymətlərlə bağlı Tarif Şurasın İKT sahəsində havaya sovrulan qrantlar – n Gəncədə maskalı quldur ev sahibini döyüb öldürdü\n13 İyul 2016 / 13:19 / Baxış sayı: 1520 Gəncədə evə basqın edən şəxs ev sahibini öldürüb. Hadisə gecə saatlarında şəhərin Dədə Qorqud küçəsi ev 19, mənzil 46 ünvanında qeydə alınıb. Şəxsiyyəti hələlik istintaqla müəyyən edilməyən maskalı şəxs 1947-ci il təvəllüdlü Sabir Vəli oğlu Bayramovun evinə girərək ondan pul və qızıl-zinət əşyaları tələb edib.\nEv sahibindən heç nə ala bilməyəcəyini görən maskalı S. Bayramovu döyərək öldürüb, həyat yoldaşı 1947-ci il təvəllüdlü Gülnaz Məmmədovaya da ağır bədən xəsarətləri yetirib. Qadın dərhal Gəncə şəhər Təcili Tibbi Yardım Xəstəxanasına çatdırılıb.\nFaktla bağlı Gəncə Şəhər Prokurorluğunda Cinayət Məcəlləsinin 120.1-ci (Qəsdən adam öldürmə, yəni digər şəxsi qəsdən həyatdan məhrum etmə) maddəsi ilə cinayət işi açılıb, araşdırmalar davam etdirilir. Döyülən 69 yaşlı qadın ərinin öldüyünü eşitdən sonra xəsarətləri ağır olsa da, xəstəxanada qalmayıb.


Dostunu öldüren şexs Ali Mehkemeye üz tutdu - Azadliq Xeber\nDostunu öldüren şexs Ali Mehkemeye üz tutdu\nDostunu öldürən şəxs Ali Məhkəməyə üz tutdu\n28.01.2016 / 16:10 xeber –\nBakı Apellyasiya Məhkəməsində dostunu qətlə yetirməkdə təqsirləndirilən Əliyev Bəxtiyar Ələsgər oğlu barəsində hökmdən verilmiş apellyasiya şikayəti üzrə məhkəmə prosesi keçirilib.\nLent.az-ın məlumatına görə, hakim Mirzəli Abbasovun sədrliyi ilə keçirilən prosesdə ilkin qərardan Ali Məhkəməyə kassasiya şikayəti verilib. Ona görə proses qeyri-müəyyən vaxta təxirə salınıb.\nQeyd edək ki, hadisə 2015-ci ildə metronun "20 Yanvar" stansiyasının çıxışında yerləşən ticarət obyektlərindən birinin qarşısında baş verib. Mağaza sahibi Bəxtiyar Əliyevin qonşu mağazada işləyən dostu Kənan Xəlilovla aralarında mübahisə düşüb. Daha sonra hər iki şəxs bir-birlərini təpik və yumruq zərbələri vurublar. B.Əliyevin zərbələri qarşısında aciz qalan K.Xəlilovun ürəyi gedərək ölüb.\nB.Əliyev Cinayət Məcəlləsinin 126.3-cü (qəsdən sağlamlığa ağır zərər vurma, bu Məcəllənin 126.1 və 126.2-ci maddələrində nəzərdə tutulmuş əməllər ehtiyatsızlıqdan zərərçəkmiş şəxsin ölümünə səbəb olduqda) maddəsi ilə ittiham olunub.\nBakı Ağır Cinayətlər Məhkəməsin hökmü ilə B.Əliyev 11 il 6 ay müddətinə azadlıqdan məhrum edilib.


M.Topçubaşov adına ECM-də 8 noyabr Zəfər gününə həsr olunmuş ağacəkmə aksiyası keçirilmişdir — M. Topçubaşov adına Elmi Cərrahiyyə Mərkəzi\nAzərbaycan xalqı 8 noyabrda tariximizin ən əlamatdar günlərindən birini — Vətən müharibəsində qələbə çaldığı Zəfər gününü qeyd edir.\nAli baş komandan, cənab prezident İlham Əliyevin rəhbərliyi altında müzəffər Azərbaycan Ordusu 44 gün davam edən zəfər yürüşünün nəticəsi olaraq 30 ilə yaxın bir vaxtda işğal altında olan doğma torpaqlarımızı düşmən tapdağından azad etdi və üçrəngli bayrağımızı Qarabağın müqəddəs torpaqlarında ucaltdı.\nBütün Azərbaycan xalqının birliyi və tam dəstəyi ilə əldə edilən bu şanlı və şərəfli hadisə Azərbaycan tarixinə qızıl hərflərlə yazılacaq və daim bizim qəlbimizdə yaşayacaq.Bu şərəfli qələbənin qazanılmasında bizim kollektivin də az da olsa əməyi olmuşdur.Belə ki, akad. M.A.Topçubaşov adına Elmi Cərrahiyyə Mərkəzinin həkim və tibbi personal heyəti müharibənin ilk günlərindən yaralı igid əsgər və zabitlərimizə tibbi yardım göstərmişdilər. Həkim və tibb bacılarımız müxtəlif briqadalar şəklində cəbhə bölgələrinə ezamiyyə olunmuş, hərbi hospital və xəstəxanalarda yaralılarımıza cərrahi yardım göstərmişdilər. Cəbhə bölgələrindən və digər xəstəxanalardan Mərkəzimizə köçürülmüş ağır yaralılara yüksək ixtisaslı cərrahi yardım göstərilmiş və onlar sağ — salamat evə yazılmışdılar.\nOktyabrın 6-da Elmi Cərrahiyyə Mərkəzində 8 noyabr — Zəfər gününə həsr olunmuş iməcilik aksiyası həyata keşirilmişdir. Mərkəzin direktoru prof. Rauf Ağayev başda olmaqla bütün kollektiv bu aksiyada iştirak etmiş, klinikanın həyətində Vətən müharibəsinin şəhidlərinin xatirəsinə ehtiram əlaməti olaraq 150-yə qədər fidan ağaclar əkilmiş, yaşıllaşdırma işləri görülmüşdür.\nAllah Qarabağ müharibəsi şəhidlərinə rəhmət eləsin , qazilərimizə can sağlığı versin!\nMüzəffər Ali Baş Komandan başda olmaqla Azərbaycan Ordusuna eşq olsun!


Müğənni Zaura maşın hədiyyə etdi - VİDEO » GundemXeber İnformasiya Portalı\nGundemxeber.biz » Ölkə » Müğənni Zaura maşın hədiyyə etdi - VİDEO\nMüğənni Zaura maşın hədiyyə etdi - VİDEO\nTarix: 16-09-2015, 15:42 Bölmə :Ölkə Baxış: 0\nƏməkdar artist adı alan Yusif Mustafayev “5/5” verilişinin qonağı olub. SİA-nın məlumatına görə, müğənni proqramın aparıcısı Zaur Kamala “Niva” avtomobili hədiyyə edib.\nZaur Kamal “Bir neçə ay əvvəl Yusif müəllim verilişdə söz verdi ki, "Əməkdar artist olsam, sənə maşın hədiyyə edəcəm". Bu gün sözündə durdu. Mənə “Niva” maşını gətirdi. Nömrəsi də “10 DJ 006”dır. Kişi kimi sözünün üstündə dayandı” deyə, bildirib.\nYusif Mustafayev maşınla bağlı bunları söyləyib: “Bu mənim böyük oğlumun maşınıdır. O, özü üçün başqa bir avtomobil almaq istəyirdi. Qərar verdik ki, bu avtomobili Zaura hədiyyə edək. Sağlıqla sürəsiniz”.\nProqramın sonunda Zaur Kamal avtomobilin açarlarını ifaçıya geri qaytararaq, “Mən bu kişini sınayırdım. Sözünə düz çıxdı. Açarları geri qaytarıram. Hədiyyəni qəbul etmədim. Maşını hara istəsəniz verin. Bunun əvəzində isə mənə kostyum alacaq. Onu canlı yayıma geyinəcəm. Öz maşınım var, bəsimdir” sözlərini deyib.\nQeyd edək ki, Yusif Mustafayev martda canlı yayımda Zaur Kamala maşın alacağı vədini vermişdi.\nƏməkdar artist: "Ramalın mənə borcu var" ...\nYusif Mustafayev haqqında yayılan məlumatlardan ...\nPrezident Sənubər İsgəndərliyə ev hədiyyə etdi ...\n“Qılman doktor" məmur oğlunun hədiyyə verdiyi ...\nƏməkdar artist ondan polisə şikayət edən ifaçı ...


Bakıda iki müəssisədə təhlükəli əmək şəraitinin mövcud olduğu aşkarlanıb - FOTO - Report.az\nBakıda iki müəssisədə təhlükəli əmək şəraitinin mövcud olduğu aşkarlanıb - FOTO\n27 Aprel, 2015 15:02\nBakı. 27 aprel. REPORT.AZ/ Əmək və Əhalinin Sosial Müdafiəsi Nazirliyi yanında Dövlət Əmək Müfəttişliyi Xidməti (DƏMX) Bakının Qaradağ rayonunda yerləşən mişar daşlarının istehsal olunduğu (daş karxanaları) "Ozan" kiçik müəssisəsində və İ.N.Ə MMC-də təhlükəli əmək şəraitinin mövcud olduğunu aşkarlayıb. Bu barədə "Report"a nazirliyin İctimaiyyətlə əlaqələr şöbəsindən məlumat verilib.\n"Təhlükəsiz iş aylığı" çərçivəsində və aidiyyəti qurumların (Daxili İşlər Nazirliyinin İnsan Alverinə qarşı Mübarizə Baş İdarəsi və Azərbaycan Həmkarlar İttifaqları Konfederasiyası) əməkdaşlarının iştirakı ilə keçirilən nəzarət tədbiri nəticəsində müəssisədə müvafiq göstərişlərin icrası sahəsində heç bir iş görülmədiyi, əmək şəraitinin əməyin mühafizəsi üzrə standartların, norma və qaydaların tələblərinə cavab vermədiyi müəyyən olunub. "İşçilərin xüsusi geyim və ayaqqabı, digər fərdi mühafizə vasitələri ilə təmin edilmədiyi, onların əməyin mühafizəsi normaları və qaydaları üzrə təlimatlandırılmadığı müəssisədə avadanlıq və qurğuların istismarı burda çalışanların həyatı üçün təhlükəli şəraitdə həyata keçirilir. İstehsalat qəzalarının qarşısının alınması üçün heç bir profilaktiki tədbirlər də görülməyib", - nazirliyin məlumatında bildirilib.\nEyni zamanda, müəssisədə çalışanların böyük əksəriyyəti ilə əmək münasibətlərinin rəsmiləşdirilmədiyi, onların qeyri-leqal əmək fəaliyyətinə cəlb edildikləri, normal əmək və istirahət rejiminə, əməyin ödənilməsi normalarına riayət edilmədiyi də müəyyən olunub. Qanunvericiliyə əsasən, əməyin təhlükəsizliyi tələblərinə uyğun gəlməyən və işçilərin sağlamlığı, yaxud həyatı üçün təhlükə törədən müəssisələrin işi və ya istehsal vasitələrinin istismarı onlar əməyin təhlükəsizliyi tələblərinə uyğunlaşdırılanadək dayandırılmalıdır. Bu prinsipə uyğun olaraq, "Ozan" kiçik müəssisəsində və İ.N.Ə MMC-də işlər əməyin mühafizəsi tələbləri yerinə yetirilənədək dayandırılıb və icrası məcburi olan göstərişlər verilərək akt tərtib edilib.\nXatırladaq ki, cari ilin yanvar ayında DƏMX tərəfindən bu müəssisənin işəgötürəninə də rəsmi məktubla müraciət edilərək, əməyin mühafizəsi sahəsində mövcud nöqsanların aradan qaldırılması, işçilər üçün sağlam sanitariya-gigiyena şəraitinin yaradılması, işçilərin pulsuz olaraq fərdi mühafizə vasitələri ilə təmin olunması barədə icrası məcburi olan göstərişlər verilib. Məktubda həmçinin bu sahədə vəziyyətin yerindəcə araşdırılması üçün nəzarət tədbirinin həyata keçiriləcəyi diqqətə çatdırılıb.


Tikintiyə dair ilk pozuntu aşkarlanan, həmçinin, tikintidə dəbilqəsiz çalışan halda cərimə 30 000 lari olacaq – Marneuli FM\nÇərşənbə axşamı 27 Oktyabr 2020 / 06:03\nTikintidə ilk pozuntu aşkarlanan zaman 30 000 lari cərimə olacaq, – bu haqda Tbilisi meri Kaxa Kaladze Parlamentin sədri İrakli Kobaxidze ilə görüşündən sonra bildirib.\nKaxa Kaladzenin dediyinə görə söhbət hər növ pozuntudan gedir, həmçinin dəbilqəsiz çalışmaq da buna daxildir.\nKaladze Parlamentə dəstək üçün təşəkkürünü də bildirib.\n“Bu gün hansısa pozuntu olanda ilk halda onlara yalnız sözlə xəbərdarlıq edilirdi. Sonra isə 3 000 larilik cərimə olunurdu və bu cərimə hər pozuntuda artırdı. Planlaşdırılmış dəyişikliklərə görə, ilk halda cərimə 30 000 lari olacaq. Əgər pozuntuya görə tikinti konkret olaraq dayandırılıbsa və buna baxmayaraq kompaniya tikintini davam edirsə cərimə 50 000 lari olacaq. Əgər torpaq sahəsi dövlətə və ya bələdiyyəyə aiddirsə və qeyri-qanuni tikinti gedirsə cərimə 25 000 lari, özəl sahələrdə 20 000 lari olacaq”, – qeyd edib Kaladze.


Rüstəm İbrahimbəyov haqlıdırmı? | Azadliq\nZiyalılar Forumunun keçən həftəki tədbirində Rüstəm Ibrahimbəyova xeyli təəccübləndim. Xitab kürsüsündə o, Cəmil Həsənli və Ramiz Rövşənlə yanaşı əyləşmişdi. Rüstəm müəllim ölkədəki mədəniyyət böhranından danışdı, Özbəkistanda, Türkmənistanda kinoteatrların işlədiyini qeyd edərək, Azərbaycanda isə faktiki bir kinoteatrın qaldığından şikayətləndi və “bunlardan danışmaq lazımdır, amma heç kim danışmır, əvəzində isə hamı siyasətçidir, siyasətdən danışırlar” söylədi.\nBəlkə də Şamaxının çənli dağlarının ətəyində dost ziyafətində bu sözləri deyib, gur alqışlar qazanmaq olardı… Az-çox qəzet oxuyan adamların qarşısında isə bunu deməklə şəxsən Rüstəm müəllim məndə məlumatsız adam, yaxud təhlil qabiliyyəti kasad biri kimi, ancaq təəccüb yaratdı.\nƏlbəttə, ədəb qaydaları imkan versəydi, həmin məclisdə də qalxıb, “ey insafsız, bir böyür-başına diqqətlə baxsana”, demək olardı. Çünki son illər Cəmil Həsənli də, Ramiz Rövşən də siyasi meydanı tərk etmiş kimidilər.\nBirinci AXCP-dən rəsmən uzaqlaşdı, ikinci isə ruhən yaxın olduğu Müsavatdan. Onlar xırda-para görsənişləri çıxmaq şərtilə, siyasətin “s”ni (es) də dilə gətirmirlər.\nƏslində, Rüstəm müəllimin fikrinin tam əksi əsl ziyalını narahat etməlidir. Dəfələrlə yazmışıq, bir daha təkrar edək: Ölkədəki problemlərimizin 90 faizi siyasidir, onlar xalqın kütləvi siyasi proseslərə qatılmadığı günə qədər həllini tapmayacaq.\nAzərbaycanda kinoteatr niyə yoxdur? Düşünmürəm ki, bu, insanlarımızın mədəniyyətdən imtinası faktıdır. Bu, ölkədəki ağır sosial-siyasi prosesin nəticəsi kimi qiymətləndirilməlidir. Insanlar ağır vəziyyətdədir, kinoya getmək üçün doğrudan da vaxt və pul qıtlığı var.\nBaşqalarının yerinə danışmağı xoşlamıram, şəxsən məndə belədir. Həftənin 6 gününü səhərdən gecə düşənə qədər işləyəndən sonra adam dəhşətli romantik olmalıdır ki, kinoteatra qaçsın.\nAzərbaycanda iri-iri partiyaları avtoritarizm bir-bir udur, məhv edir. Siyasətçiləri min bir yolla simadan salırlar. Onları sındırırlar, məişət qayğılarına tabe edib, siyasi müstəvidən qovurlar. Siyasət bir peşə kimi hərbdən riskli, təhlükəli olub. Məktəbdən tutmuş, məscidə qədər hər yer ucuz serial və şou xəbərlərinin müzakirəsilə aşıb-daşır, bizim ziyalı isə deyir ki, xalq siyasiləşib.\nHardadır o siyasiləşmə görəsən? Bəlkə 500 min üzvü ilə qürrələnən YAP-ın yalançı statistikası Rüstəm müəllimi çaş-baş salıb. Məncə, o, bu qədər sadəlövh olmamalıdır axı…\nAvtoritar rejimlərdə siyasi mübarizə çətin işdir, siyasiləşmək cəsarət istəyir, fədakarlıq tələb edir. Buna görə də hər dəfə insanların “mən heç bir partiyanın üzvü deyiləm, bitərəfəm”i az qala, fəxarətlə deməsinə gülümsəyirəm. Sanki bu ölkənin müsavatçısı, cəbhəçisi qəbahət bir iş görür. Sanki hamı mələkdi, ancaq onlar çirkin bir iş olan siyasətlə uğraşırlar.\nMən yaddaşı daşlaşanların yadına əlahəzrət Ilham müəllimin Milli Mətbuat Günündə etdiyi çıxışı salmaq istəyirəm. O, açıq şəkildə azərbaycanlıların siyasiləşməsinə qarşı olduğunu demişdi. Niyəsi bəllidir… Siyasəti izləyən, onu öz həyatının bir parçası bilən insan heç vaxt xoşbəxtliyini lotereyalarda, ulduz falında axtarmayacaq. Belə adam bədbəxtliyini də kiminsə qarğışında, bədəməl birinin yazdığı qara duada görməyəcək, qara pişiklə əlaqələndirməyəcək. Siyasətdə olmaq problemin kökünü bilmək kimi, onun həlli üçün də çalışmaq deməkdir. Buna görə də mən Ilham Əliyevin narahatlığını anlayıram, Rüstəm müəlliminkini isə yox.